
                                                                                                                                      Proiect                                 
PARLAMENTUL REPUBLICII MOLDOVA
LEGE
PRIVIND PROTECŢIA soiurilor de plante

          Parlamentul adoptă prezenta lege organică.

Prezenta lege stabileşte cadrul legal necesar pentru aplicarea Convenţiei internaţionale pentru protecţia soiurilor de plante din 2 decembrie 1961, revizuită la Geneva la 10 noiembrie 1972, la 23 octombrie 1978 şi la 19 martie 1991, Regulamentului Consiliului (CE) nr. 2100/94 din 27 iulie 1994 privind instituirea unui regim de protecţie comunitară a soiurilor de plante, publicat în Jurnalul Oficial al Uniunii Europene nr. L 227 din 1 septembrie 1994, cu amendamentele ulterioare, Regulamentului Consiliului (CE) nr. 2470/96 din 17 decembrie 1996 privind extinderea termenelor de protecţie comunitară a soiurilor de plante pentru cartofi, publicat în Jurnalul Oficial al Uniunii Europene nr. L  335 din 24 decembrie 1996, Directivei Parlamentului European şi a Consiliului nr. 98/44/CE din 6 iulie 1998 privind protecţia juridică a invenţiilor biotehnologice, publicată în Jurnalul Oficial al Uniunii Europene nr. L 213 din 30 iulie 1998, Directivei Parlamentului European şi a Consiliului nr. 2004/48/CE din 29 aprilie 2004 privind respectarea drepturilor de proprietate intelectuală, publicată în Jurnalul Oficial al Uniunii Europene nr. L 157 din 30 aprilie 2004, Acordului privind aspectele drepturilor de proprietate intelectuală legate de comerţ (TRIPs) din 3 octombrie 2000.
Capitolul I. DISPOZIŢII GENERALE
Articolul 1. Domeniul de reglementare
          Prezenta lege stabileşte drepturile şi obligaţiile ce rezultă din crearea, protecţia juridică şi utilizarea soiurilor de plante de orice gen şi specie botanică, inclusiv a hibrizilor acestora.
Articolul 2. Cadrul juridic

          (1) Raporturile ce apar în procesul creării, protecţiei juridice şi utilizării soiurilor de plante sînt reglementate de Constituţia Republicii Moldova, Codul civil, Codul cu privire la ştiinţă şi inovare, Codul vamal, de tratatele internaţionale la care Republica Moldova este parte, de prezenta lege, de alte acte legislative şi normative.

          (2) În cazul în care tratatele internaţionale la care Republica Moldova este parte stabilesc alte norme decît cele prevăzute de prezenta lege, se aplică normele tratatelor internaţionale.
Articolul 3. Definiţii

          În sensul prezentei legi, termenii şi expresiile de mai jos se definesc după cum urmează:

ameliorator – persoana  care a creat sau a descoperit şi a dezvoltat un soi; 

categorii ale soiului – clona, linia, hibridul;

material al soiului – seminţe, plante întregi sau părţi de plante capabile să reproducă plante întregi; 

organism modificat genetic – totalitate a organismelor vii care au o nouă combinaţie de material genetic obţinută cu ajutorul biotehnologiei moderne;

soi –  grup   de plante aparţinînd unui singur taxon botanic de cel mai jos rang cunoscut care, indiferent dacă corespunde sau nu pe deplin condiţiilor de acordare a protecţiei prin brevet pentru soi de plantă, poate fi: 

      
- definit prin expresia caracterelor rezultînd dintr-un anumit genotip sau   dintr-o anumită combinaţie de genotipuri; expresia caracterelor materialului soiului de acelaşi tip poate fi variabilă sau invariabilă, gradul de variabilitate fiind determinat de genotip sau de combinaţia de genotipuri;

      
- distinct faţă de orice alt grup de plante prin expresia a cel puţin unuia din caractere; 

      
- considerat ca o entitate, avînd în vedere proprietatea sa de a fi reprodus fără modificare; 
solicitant – persoana fizică sau juridică care solicită acordarea unui brevet pentru soi de plantă;
titular - persoana fizică sau juridică deţinătoare a brevetului pentru soi de plantă.
Articolul 4. Protecţia juridică a soiului

        (1) Drepturile asupra unui soi sînt obţinute şi protejate pe teritoriul Republicii Moldova prin acordarea unui brevet pentru soi de plantă (în continuare - brevet) de către Agenţia de Stat pentru Proprietatea Intelectuală, conform prezentei legi şi actelor normative subordonate legii, precum şi  tratatelor internaţionale la care Republica Moldova este parte.       

        (2) Întinderea protecţiei juridice prin brevet este determinată de ansamblul caracterelor esenţiale ale soiului expuse în descrierea oficială a acestuia.

Articolul 5. Organele care realizează protecţia juridică a soiului

        (1) Organele care realizează politica statului în domeniul protecţiei juridice şi utilizării soiurilor în Republica Moldova sînt: Agenţia de Stat pentru Proprietatea Intelectuală (în continuare – AGEPI) şi Comisia de Stat a Republicii Moldova pentru Testarea Soiurilor de Plante  (în continuare – Comisiа de Stat), fondate de Guvern.
        (2) AGEPI reprezintă oficiul naţional în domeniul protecţiei proprietăţii intelectuale şi este unica autoritate  pe teritoriul Republicii Moldova care acordă protecţie juridică noilor soiuri de plante.

        (3)  AGEPI: 
             a) elaborează acte legislative şi acte normative în domeniul protecţiei soiurilor de plante, aprobă actele procedurale necesare executării atribuţiilor stabilite de legislaţie;
             b) înregistrează şi examinează cererile de brevet, acordă şi eliberează, în numele statului,  brevete pentru soiuri de plante, publică datele oficiale în Buletinul Oficial de Proprietate Industrială (în continuare – BOPI), 
             c) deţine şi administrează Colecţia Naţională de Brevete pentru Soiuri de Plante şi face schimburi de informaţii cu organizaţiile internaţionale şi administraţiile de protecţie a soiurilor de plante din străinătate;

             d) ţine Registrul Naţional de Cereri de Brevet pentru Soi de Plantă (în continuare – Registrul Naţional de Cereri de Brevet) şi Registrul Naţional de Brevete pentru Soi de Plantă (în continuare – Registrul Naţional de Brevete), elaborează şi aprobă regulile de gestionare a acestora.
        (4) AGEPI şi Comisia de Stat reprezintă Republica Moldova în Uniunea Internaţională  pentru Protecţia Noilor Soiuri de Plante (în continuare – UPOV), precum şi în alte organizaţii internaţionale şi organizaţii interguvernamentale pentru protecţia soiurilor de plante, întreţine relaţii de cooperare multilaterale şi bilaterale cu ele în acest domeniu.

         (5) Comisia de   Stat  este organul care efectuează testarea soiurilor  de plante în cadrul centrelor sale de  testare  a  soiurilor, staţiunilor sale experimentale,  instituţiilor specializate  şi laboratoarelor, conform metodologiilor şi în  termenele stabilite, în baza standardelor internaţionale în vederea aprecierii conformităţii lor cu condiţiile  de  brevetabilitate, respectiv distinctivitate, uniformitate şi stabilitate, precum şi efectuează testarea  soiurilor în vederea aprecierii valorii lor agronomice. Comisia de Stat ţine Registrul Soiurilor de Plante al Republicii Moldova, în care sînt incluse soiurile admise pentru producere şi comercializare.
Capitolul II. Dreptul material al brevetelor

Secţiunea 1. Brevetabilitatea soiului

Articolul 6. Condiţiile de brevetabilitate a soiului

(1) Un soi este brevetabil numai dacă este:

a) distinct;

b) uniform;

c) stabil;

d) nou.

(2) Soiul trebuie să fie desemnat printr-o denumire, în conformitate cu  prevederile art. 36.   
Articolul 7. Distinctivitatea

        (1)  Soiul este considerat distinct dacă se deosebeşte clar prin cel puţin unul sau mai multe caractere relevante, care rezultă dintr-un anumit genotip sau dintr-o combinaţie de genotipuri,  de orice alt soi notoriu cunoscut la data înregistrării cererii la AGEPI sau, după caz, la data priorităţii revendicate. 
        (2) Distinctivitatea unui soi este definită prin caractere ce pot fi recunoscute şi descrise cu precizie.
        (3) Soiul este considerat notoriu dacă, la data depunerii cererii:

        a) este protejat în Republica Moldova sau într-un alt stat şi este înscris într-un registru oficial al soiurilor protejate;

        b) este înregistrat în Registrul Soiurilor de Plante al Republicii Moldova sau în registre şi cataloage similare din alte state;

        c) există o cerere înregistrată pentru acordarea protecţiei soiului sau pentru înscrierea lui în registrul soiurilor de Plante al Republicii Moldova, cu condiţia ca cererea să conducă la acordarea protecţiei sau la înscrierea în registru;
       d) există o cerere înregistrată în alt stat pentru acordarea protecţiei soiului sau pentru înscrierea lui într-un registru de soiuri, cu condiţia ca cererea să conducă la acordarea protecţiei sau la înscrierea în registru.  

Articolul 8. Uniformitatea

            Soiul este considerat uniform dacă,  luînd în considerare variaţiile ce  rezultă din particularităţile lui de reproducere, plantele soiului rămîn suficient de uniforme în expresia caracterelor, incluse în examinarea distinctivităţii soiului, precum şi altor caractere folosite pentru descrierea soiului. 

Articolul 9. Stabilitatea

             Soiul este considerat stabil dacă, după înmulţiri repetate sau la sfîrşitul fiecărui ciclu de înmulţire, caracterele relevante pentru stabilirea distinctivităţii şi oricare alte caractere folosite pentru descrierea soiului rămîn invariabile.  
Articolul 10. Noutatea

          (1) Soiul este considerat nou dacă, la data depunerii cererii de brevet la AGEPI sau la data acordării priorităţii, materialul de înmulţire sau  de recoltă al soiului  nu a fost vîndut sau nu a fost pus la dispoziţia terţilor de către ameliorator sau cu consimţămîntul acestuia în scopul exploatării soiului:

          a) pe teritoriul Republicii Moldova – cu mai mult de un an înainte de data depunerii cererii de brevet;

           b) pe teritoriul altor state – cu mai mult de 4 ani înainte de data depunerii cererii de brevet, iar în cazul arborilor şi viţei de vie –  cu mai mult de 6 ani înainte de data depunerii cererii de brevet.  
           (2) Nu aduce atingere noutăţii soiului, în sensul alin.(1):

          a)  punerea materialului soiului la dispoziţia unei autorităţi oficiale în cadrul unor obligaţii legale sau terţilor pe bază de contract sau oricare alt raport de drept în scopuri de producere, reproducere, multiplicare, condiţionare sau depozitare, cu condiţia ca amelioratorul să nu-şi piardă dreptul exclusiv de punere la dispoziţie a materialului soiului şi cu condiţia ca nici o altă punere la dispoziţie a acestuia în scop comercial să nu fi fost făcută anterior, cu excepţia cazului în care acest material al soiului a fost folosit în mod repetat pentru producerea unui hibrid şi dacă  materialul hibridului şi materialul recoltei hibridului au fost  comercializate;

         b) punerea la dispoziţie a materialului soiului de către o companie sau o firmă unei alte companii sau firme căreia îi este subordonată sau dacă ambele companii sau firme aparţin în întregime unei terţe companii sau firme, cu condiţia să nu fi avut loc o altă punere la dispoziţie;
c) punerea la dispoziţie, fără a face referinţă la soi, a materialului soiului sau a materialului de recoltă al soiului, obţinute din plante cultivate în scop experimental sau în scopul creării sau descoperirii şi perfecţionării unui soi şi care nu sînt utilizate cu scopul unei noi reproduceri sau multiplicări; 

        d) punerea la dispoziţie a materialului soiului, efectuată în cadrul prezentării de către ameliorator a soiului la o expoziţie oficial recunoscută conform convenţiei privind expoziţiile internaţionale;

e) punerea la dispoziţie a materialului soiului în cadrul unui acord dintre ameliorator şi o altă persoană, în virtutea căruia amelioratorul autorizează producerea materialului de înmulţire sub controlul său.
Secţiunea 2. Dreptul de a solicita şi a obţine un brevet
Articolul 11. Dreptul la brevet

             (1) Dreptul la brevet aparţine amelioratorului sau succesorului său în drepturi.  
             (2) Dacă soiul a fost creat sau descoperit şi dezvoltat în comun, de doi sau mai mulţi amelioratori, dreptul la brevet aparţine în comun acestora sau succesorilor lor în drepturi. Modul de  exercitare a drepturilor asupra unui astfel de soi se stabileşte printr-un contract în scris, încheiat între coamelioratori. Această dispoziţie se aplică, de asemenea, în cazul în care unul sau mai mulţi amelioratori au descoperit soiul, iar alţii l-au dezvoltat.
         (3) Dreptul la brevet aparţine, de asemenea, în comun amelioratorului şi oricărei(ror) persoane, dacă amelioratorul şi persoana(ele) în cauză au declarat în scris că sînt de acord să deţină în comun acest drept.

         (4) Dacă dreptul la brevet aparţine în comun la două sau mai multe persoane, conform alin. (2) şi (3), una sau mai multe dintre ele, printr-o declaraţie scrisă, pot să investească celelalte persoane cu dreptul la brevetul în cauză. 

        (5) Dacă două sau mai multe persoane au creat sau au descoperit şi perfecţionat acelaşi soi, independent una de alta, dreptul la brevet aparţine persoanei a cărei cerere de brevet are cea mai veche dată de depozit sau de prioritate, în cazul în care ea a fost recunoscută. Această dispoziţie se aplică numai în cazul în care prima cerere a fost publicată conform art. 44 din prezenta lege. 

         (6) În cadrul procedurilor efectuate în cadrul AGEPI, solicitantul este persoana îndreptăţită să deţină dreptul la brevet.
Articolul 12. Soiurile create sau descoperite şi dezvoltate de către salariaţi

        (1) Dreptul la brevet pentru un soi creat sau descoperit şi dezvoltat de către ameliorator în exercitarea atribuţiilor de serviciu aparţine angajatorului, în cazul în care contractul nu prevede altfel, amelioratorul avînd dreptul la o remuneraţie echitabilă, stabilită prin contract. 

(2) Dacă amelioratorul, care este un salariat, a creat sau a descoperit şi dezvoltat  un soi de plantă în afara exercitării atribuţiilor de serviciu, dreptul la brevet este stabilit conform contractului de muncă în cadrul căruia soiul a fost creat sau descoperit şi dezvoltat.  

        (3) Dacă angajatorul, în termen de 60 de zile de la data la care a fost informat de către ameliorator despre crearea unui nou soi, nu va depune cerere de brevet, nu va cesiona altei persoane dreptul la depunerea cererii şi nu-i va da amelioratorului o dispoziţie în scris privind păstrarea în secret a soiului creat, amelioratorul are dreptul să depună cererea de brevet şi să obţină brevetul pe numele său. În acest caz, angajatorul are dreptul preferenţial la licenţă neexclusivă pentru exploatarea soiului.

        (4) În cazul în care părţile nu au convenit asupra cuantumului remuneraţiei cuvenite salariatului sau asupra preţului licenţei, acestea urmează să fie stabilite de in​stanţele judecătoreşti, în funcţie de aportul fiecărei părţi la soiul creat şi de valoarea lui comercială.        

          (5) Procedura de creare şi utilizare a soiurilor de către salariaţi este stabilită în Regulamentul privind obiectele de proprietate industrială create în cadrul exercitării atribuţiilor de serviciu, aprobat de Guvern.
Articolul 13. Dreptul de a depune o cerere de brevet

         (1) Sînt îndreptăţite să depună o cerere de brevet:

        a) persoanele fizice şi juridice cu domiciliul sau sediul în Republica Moldova;

        b) persoanele fizice şi juridice cu domiciliul sau sediul pe teritoriul unui stat- membru al tratatelor şi convenţiilor internaţionale din domeniu la care Republica Moldova este parte;

        c) persoanele fizice şi juridice din orice alt stat, cu condiţia ca acest stat să acorde persoanelor fizice şi juridice cu domiciliul sau sediul în Republica Moldova, pentru soiurile aceluiaşi taxon botanic, o protecţie echivalentă cu cea acordată prin prezenta lege.

       (2) O cerere poate fi depusă în comun de două sau mai multe persoane care satisfac condiţiile prevăzute la alin. (1). Refuzul unuia sau al mai multor amelioratori de a obţine brevetul nu produce efecte asupra celorlalţi, în cazul în care ei acţionează conform prezentei legi.
Articolul 14.  Cererea de brevet depusă de o persoană neîndreptăţită

         (1) Dacă, pînă la acordarea de către AGEPI a brevetului, printr-o hotărîre judecătorească rămasă definitivă se stabileşte  că persoana îndreptăţită la obţinerea unui brevet conform art. 11 alin. (1) este alta decît solicitantul, această persoană poate:

          a) să continue, în termen de 3 luni de la data la care hotărîrea menţionată a rămas definitivă, procedura referitoare la cererea de brevet în locul solicitantului, ca pentru o cerere proprie;

          b) dacă cererea de brevet a fost retrasă sau respinsă, să depună, în termen de o lună de la retragerea sau respingerea cererii, o nouă cerere de brevet pentru acelaşi soi, cu păstrarea datei de depozit a cererii iniţiale;
          c)  să ceară respingerea cererii de brevet.

         (2) persoana interesată prezintă la AGEPI o copie a hotărîrii judecătoreşti. Hotărîrea instanţei judecătoreşti se înscrie în Registrul Naţional de Cereri şi se publică în BOPI.
Secţiunea   3. Efectele protecţiei
Articolul 15.  Drepturile titularului de brevet

          (1) titularul de brevet are dreptul exclusiv asupra brevetului şi asupra soiului protejat prin brevet, care constă în dreptul de a exploata soiul, dreptul de a dispune de brevet şi de soi, dreptul de a interzice terţilor să efectueze fără autorizaţia sa următoarele acţiuni referitoare la materialul soiului sau la materialul de recoltă al soiului protejat:

           a) producerea sau reproducerea (în scopul înmulţirii);

           b) condiţionarea în scopul înmulţirii;

           c) oferirea pentru vînzare;

           d) vînzarea sau alte forme de comercializare;

           e) exportarea;

           f) importarea;

           g) stocarea în scopul efectuării acţiunilor menţionate la lit. a) - f).  
(2) Prevederile alin. (1) se aplică pentru materialul de recoltă al soiului protejat doar în cazul în care acesta a fost obţinut prin utilizarea neautorizată a materialului soiului protejat şi cu excepţia cazului în care titularul a putut rezonabil să-şi exercite dreptul privind materialul soiului. 

(3) Prevederile  alin. (1) se aplică şi pentru produsele obţinute direct din materialul soiului protejat, dacă aceste produse au fost obţinute prin utilizarea neautorizată a materialului soiului protejat şi dacă titularul nu a avut posibilitatea de a-şi exercita dreptul asupra acestui material.  

        (4) Prevederile alin. (1)– (3) se aplică şi pentru soiurile:

          a) care sînt esenţial derivate dintr-un soi protejat, în cazul în care soiul protejat nu este el însuşi esenţial derivat din alt soi;

          b) care nu se disting  de soiul protejat conform art. 7;

          c) a căror producere necesită utilizarea repetată a soiului protejat.  
         (5) În sensul alin. (4) lit. a), un soi este considerat esenţial derivat din alt soi (denumit în continuare – soi iniţial), în cazul în care acesta:

          a) este predominant derivat din soiul iniţial sau dintr-un soi care, la rîndul său, este predominant derivat din soiul iniţial;

          b) se distinge de soiul iniţial conform art. 7;

          c) cu excepţia diferenţelor ce rezultă din derivare, în esenţă este asemănător cu soiul iniţial în expresia caracterelor ce rezultă din genotip sau din combinaţia de genotipuri ale soiului iniţial. 

          (6) În cazul în care există mai mulţi titulari, raporturile privind utilizarea soiului protejat se stabilesc printr-un acord încheiat între aceştia. Dacă un asemenea acord nu există, fiecare titular este în drept să utilizeze integral soiul, la latitudinea sa, să intenteze o acţiune privind încălcarea dreptului asupra brevetului împotriva oricărei persoane care utilizează soiul fără autorizaţia cotitularilor de brevet, însă nu are dreptul, fără  a-i anunţa pe cotitulari, să renunţe la brevet, precum şi, fără acordul acestora, să încheie contracte de licenţă sau de cesiune. 

      
(7) Exercitarea drepturilor titularului de brevet nu poate  încălca nici una din dispoziţiile autorităţilor publice adoptate din motive de morală şi ordine publică, de securitate publică, de protecţie a sănătăţii şi vieţii persoanelor, animalelor sau plantelor, de protecţie a mediului înconjurător, de protecţie a proprietăţii industriale sau comerciale sau în vederea protecţiei concurenţei, comerţului şi producţiei agricole.  
Articolul 16. Limitarea drepturilor titularului de brevet

      
Dreptul titularului de brevet nu se extinde asupra:

     
a) acţiunilor efectuate în scopuri personale necomerciale;

      
b) acţiunilor efectuate în scopul cercetărilor şi experimentelor ştiinţifice;

      
c) acţiunilor efectuate în scopul creării sau descoperirii şi dezvoltării altor soiuri şi acţiunilor, conform art. 15 alin. (1) – (3),  referitoare la aceste alte soiuri, cu excepţia cazurilor în care se aplică prevederile art. 15 alin. (4).  
Articolul 17. Epuizarea drepturilor titularului de brevet 
       
Dreptul titularului de brevet nu se extinde asupra acţiunilor referitoare la materialul soiului protejat sau la soiul la care se referă prevederile art.15 alin. (4), care au fost comercializate într-un alt mod de către ameliorator sau cu autorizaţia acestuia, cu condiţia ca aceste acţiuni să nu implice:

         a) înmulţirea ulterioară a soiului în cauză, cu excepţia cazului în care  această înmulţire era prevăzută în cadrul comercializării materialului respectiv;

         b) exportarea de material al soiului care face posibilă înmulţirea soiului în ţara în care nu se protejează soiurile de plante de genul sau specia respectivă, cu excepţia cazurilor în care materialul exportat este destinat pentru consum.

Articolul  18. Utilizarea  denumirii soiului 
          (1) Orice persoană care oferă sau cedează terţilor, în scopuri comerciale, materialul unui soi protejat sau unui soi, conform art. 15 alin.(4), trebuie să utilizeze denumirea soiului care i-a fost atribuită conform art. 36, în formă scrisă; denumirea soiului trebuie să fie uşor recunoscută şi citită. denumirea soiului trebuie să fie uşor recunoscută şi în cazul în care o marcă, o denumire sau o indicaţie similară se asociază cu denumirea atribuită.

         (2) Orice persoană, efectuînd acţiunile conform alin. (1) pentru orice material al soiului, trebuie să indice această denumire la cererea unei autorităţi, unui cumpărător sau a oricărei persoane avînd interes legitim.

         (3) Prevederile alin. (1) şi (2)  continuă să fie aplicabile şi după stingerea protecţiei prin brevet.  
  
Articolul  19. Limitarea utilizării denumirii soiului 
         (1) Titularul de brevet nu poate utiliza un drept  acordat privind o desemnare identică cu denumirea soiului pentru a nu aduce atingere utilizării libere a acestei denumiri în raport cu acest soi, chiar şi după stingerea protecţiei prin brevet.
(2) Un terţ poate utiliza un drept acordat privind o desemnare identică cu denumirea soiului pentru a împiedica libera utilizare a acestei denumiri doar în cazul în care acest drept a fost acordat anterior atribuirii denumirii conform art. 36. 

        (3) Denumirea atribuită unui soi brevetat în Republica Moldova sau  într-un stat-membru al UPOV, sau orice altă denumire cu care soiul ar putea fi confundat nu poate fi utilizată pe teritoriul Republicii Moldova,  în raport cu alt soi de aceeaşi specie sau de o specie apropiată, sau pentru materialul acestui alt soi.

Secţiunea 4. Durata şi stingerea  protecţiei
Articolul 20. Durata protecţiei
(1) Durata protecţiei prin brevet de soi de plantă se extinde pînă la 25 ani sau, în cazul soiurilor de viţă de vie, cartof şi arbori - pînă la 30 ani, termenul începînd de la data publicării  menţiunii privind hotărîrea de  acordare a brevetului în BOPI.  
(2) La solicitarea titularului de brevet, durata de protecţie prin brevet este prelungită cu încă 5 ani după expirarea termenelor menţionate la alin.(1).

Articolul 21. Nulitatea brevetului

 Brevetul poate fi declarat nul, dacă:

a) la data acordării brevetului nu erau îndeplinite prevederile art. 7 sau art. 10;

b) acordarea brevetului a fost fondată pe datele şi documentele furnizate de solicitant şi la momentul acordării brevetului, condiţiile enunţate la art. 8 şi art. 9 nu au fost îndeplinite;     

c) brevetul a fost acordat unei persoane neîndreptăţite, dacă acesta nu a fost transmis persoanei îndreptăţite. 
Articolul 22. Acţiunea în nulitate

(1) Acţiunea în nulitate a brevetului poate fi iniţiată oricînd în decursul duratei de valabilitate a brevetului şi nu poate fi fondată decît pe motivele enumerate la art. 21. 
(2) Orice persoană poate iniţia în instanţa judecătorească o acţiune în nulitate. Pentru cazurile prevăzute la art. 21 lit. c), acţiunea poate fi iniţiată numai de către persoana îndreptăţită să fie înscrisă în Registrul Naţional de Brevete în calitate de titular sau în comun de către persoanele îndreptăţite să fie înscrise în calitate de cotitulari în conformitate cu art. 11 alin. (2). 

         (3) Acţiunea în nulitate a brevetului poate fi iniţiată chiar dacă drepturile conferite de brevet s-au stins sau dacă s-a renunţat la brevet. 

        (4) Hotărîrea de nulitate a brevetului se comunică la AGEPI de către persoana interesată şi se înscrie în Registrul Naţional de Brevete. Menţiunea privind nulitatea se publică în BOPI.


Articolul 23. Efectele nulităţii

         (1)  În cazul în care brevetul este declarat nul, el se consideră de a nu fi avut efectele prevăzute la art. 15-19 de la data acordării.
        (2) Efectul retroactiv al nulităţii brevetului nu aduce atingere:

a) hotărîrilor referitor la acţiunile privind încălcarea drepturilor, recunoscute definitive şi irevocabile, care au intrat în vigoare anterior adoptării hotărîrii de nulitate;

          b) contractelor încheiate anterior adoptării hotărîrii de nulitate, în măsura în care ele au fost executate anterior adoptării acestei hotărîri. pe motive de echitate, poate fi revendicată  rambursarea sumelor plătite în virtutea contractului.   

Articolul  24. Decăderea din drepturi a titularului 

 (1) AGEPI  declară decăderea  din drepturi a titularului cu efect in futurum, în cazul în care stabileşte că nu  mai sînt îndeplinite condiţiile enunţate la art. 8 şi art. 9. Dacă se stabileşte că aceste condiţii nu au mai fost îndeplinite la o dată anterioară celei de decădere, decăderea poate avea efect începînd cu această dată. 
(2) AGEPI declară decăderea  din drepturi a titularului în cazul în care titularul în termenul fixat de AGEPI:

a) refuză să prezinte, la cererea Comisiei de Stat, informaţia, documentele sau materialul soiului, necesare pentru testarea de control a soiului protejat;

b) nu propune o altă denumire a soiului dacă denumirea soiului nu mai satisface condiţiile stipulate la art. 36;

         c) nu achită  taxele de eliberare şi de menţinere în vigoare a brevetului; 

         d) dacă titularul sau succesorul său în drepturi nu mai satisfac condiţiile stabilite la art. 13 şi  art. 87.  
         (3) Decăderea din drepturi a titularului pe motivul neplăţii la timp a taxei anuale sau, după caz, a taxei suplimentare, se consideră ca avînd efect de la data expirării termenului stabilit pentru plata acestei taxe.  
         (4) AGEPI publică în BOPI menţiunea privind decăderea din drepturi a titularului.

Articolul 25. Renunţarea la brevet

         (1) Titularul de brevet poate să renunţe la brevet, depunînd în acest sens o declaraţie în scris la AGEPI, cu condiţia plăţii taxei stabilite. 

         (2) În cazul în care unul dintre titulari renunţă la brevet, valabilitatea brevetului nu încetează, acesta rămînînd în posesia celorlalţi cotitulari.

         (3) Renunţarea la brevet produce efecte numai după înscrierea ei în Registrul Naţional de Brevete, a cărei menţiune se publică în BOPI.   
(4) Renunţarea este înscrisă în Registrul Naţional de Brevete numai cu acordul persoanei care beneficiază de un drept real înscris în registru.
(5) În cazul în care o licenţă este înscrisă în Registrul Naţional de Brevete, renunţarea se înscrie numai dacă titularul de brevet aduce dovezi cu privire la faptul că el a informat licenţiatul despre intenţia sa de a renunţa la brevet. În acest caz, licenţiatul, în termen de 3 luni de la da​ta la care titularul i-a comunicat în scris intenţia sa de a renunţa la bre​vet, are dreptul preferenţial de a obţine brevetul pe numele său.
(6) Titularul de brevet are obligaţia, odată cu depu​nerea cererii scri​se la AGEPI, să comunice amelioratorului intenţia sa de a re​nun​ţa la brevet. În acest caz, amelioratorul, în termen de 3 luni de la da​ta la care titularul i-a comunicat în scris intenţia sa de a renunţa la bre​vet, are dreptul preferenţial de a obţine brevetul pe numele său.  
Secţiunea 5. Cererea de brevet şi brevetul ca obiect de proprietate
Articolul 26. Drepturile conferite de o cerere de brevet după publicare  
(1) O cerere de brevet, în perioada cuprinsă între publicarea ei şi acordarea brevetului, conferă solicitantului, cu titlu provizoriu, aceleaşi drepturi ca şi cele conferite titularului de brevet conform art. 15.  
       
(2) Încălcarea de către terţi a drepturilor prevăzute la alin. (1) atrage, pentru persoana vinovată, obligaţia de  despăgubire, conform legislaţiei în vigoare, titlul pentru plata despăgubirilor fiind executoriu după  eliberarea brevetului. Cuantumul despăgubirii se stabileşte prin acordul dintre părţi. În cazul în care părţile nu au convenit asupra cuantumului despăgubirii, acesta urmează să fie stabilit de instanţa judecătorească. 
  (3)  Efectele cererii de brevet prevăzute la alin. (1) se vor considera a fi nule şi inexistente, în cazul în care cererea de brevet a fost retrasă sau respinsă.  
Articolul  27. Transmiterea drepturilor 
          (1) Cererea de brevet şi brevetul pot fi transmise unui sau mai multor succesori în drepturi.  
          (2) Transmiterea unei cereri de brevet sau a unui brevet prin cesiune poate fi efectuată doar unui succesor în drepturi care satisface  condiţiile enunţate la art. 13 şi art. 87. Ea trebuie efectuată în scris, purtînd semnăturile părţilor contractului, cu excepţia cazului în care rezultă dintr-o  decizie judiciară sau orice alt act final al unei proceduri judiciare. În caz contrar, ea se  consideră nulă.  
          (3) Sub rezerva cazurilor la care se face referire la art. 61, transmiterea drepturilor nu afectează drepturile dobîndite de terţi pînă la data transmiterii.  
          (4) Transmiterea drepturilor are efect în faţa  AGEPI şi este opozabilă terţilor doar după prezentarea dovezilor documentare prevăzute şi după înscrierea în Registrul Naţional de Cereri de Brevet sau în Registrul Naţional de Brevete.
Articolul 28. Drepturi reale

(1) Un brevet poate, în mod independent, să fie dat în gaj sau să facă obiectul unui alt drept real. 
(2) Drepturile prevăzute la alin. (1), la cererea uneia dintre părţi, se înscriu în Registrul Naţional de Brevete şi se publică în BOPI.      
Articolul  29.  Licenţe contractuale
          (1) Brevetul poate fi obiectul unor licenţe de exploatare contractuale. Aceste licenţe pot fi exclusive şi neexclusive.             

          (2) Titularul de brevet poate invoca drepturile conferite prin brevet împotriva unei persoane deţinătoare a unei licenţe care încalcă una din condiţiile sau limitările stipulate în licenţă conform alin. (1).  
Articolul  30. Coproprietate  
          În caz de coproprietate a unui brevet, conform art. 27-29, se aplică mutatis mutandis părţilor respective ale cotitularilor, dacă aceste părţi sînt determinate prin contract.

Articolul  31.  Licenţe obligatorii  
(1) Instanţele judecătoreşti pot acorda licenţe obligatorii neexclusive pentru  utilizarea unui soi protejat unei sau mai multor persoane care au  depus o cerere la expirarea unui termen de 3 ani de la acordarea brevetului, cu respectarea următoarelor condiţii:

a) orice utilizare de acest gen va fi autorizată din motive de interes public;
b) o atare utilizare va fi permisă numai în cazul în care, pînă la această utilizare, presupusul beneficiar s-a străduit să obţină autorizarea de la titular în condiţii şi în modalităţi comerciale acceptabile, dar, cu toate eforturile sale, nu a reuşit să facă acest lucru într-un termen rezonabil. Derogarea de la această prevedere se admite numai în cazul unei situaţii naţionale critice sau în cazul altor circumstanţe de extremă urgenţă ori în caz de utilizare în scopuri publice necomerciale. În aceste cazuri, titularul este avizat în cel mai scurt timp;

c) întinderea şi durata unei atare utilizări vor fi limitate la scopurile pentru care aceasta a fost autorizată;

d) o atare utilizare va fi neexclusivă şi netransmisibilă, cu excepţia transmiterii împreună cu acea parte a întreprinderii sau a fondului de comerţ care efectuează utilizarea în cauză;

e) orice utilizare de acest gen va fi autorizată în principal pentru aprovizionarea pieţei interne;

f) autorizarea unei atare utilizări urmează a fi anulată, sub rezerva ca interesele legitime ale persoanelor astfel autorizate să fie protejate într-un mod adecvat, dacă şi atunci cînd circumstanţele care au condus la aceasta încetează să existe şi este evident că nu vor reapărea. Instanţa judecătorească este abilitată să reexamineze cauza pe baza unei cereri motivate, dacă aceste circumstanţe continuă să existe;

g) titularul de brevet va primi o remunerare adecvată, corespunzătoare fiecărui caz în parte, cu luarea în considerare a valorii economice a autorizării;

h) validitatea oricărei hotărîri privind autorizarea unei atare utilizări şi orice hotărîre referitoare la remunerarea prevăzută pentru o atare utilizare vor putea face obiectul unei revizuiri judiciare sau al altei revizuiri independente efectuate de autorităţile ierarhic superioare;

i) prevederile lit. b) şi e) din prezentul alineat nu se aplică în cazul în care o atare utilizare este permisă pentru a remedia o practică considerată anticoncurenţială ca urmare a unei proceduri judiciare sau administrative. Necesitatea de a corecta practicile anticoncurenţiale poate fi luată în considerare la stabilirea remunerării acordate în astfel de cazuri. Instanţele judecătoreşti sînt în drept să refuze anularea autorizării, chiar şi atunci cînd circumstanţele care au condus la această autorizare riscă să se producă din nou.

(2) Licenţa obligatorie se acordă numai persoanei care poate asigura utilizarea soiului în conformitate cu licenţa ce îi conferă dreptul de a obţine de la titular materialul iniţial al soiului.

(3) Licenţa obligatorie nu împiedică titularul să utilizeze soiul protejat sau să acorde licenţă de utilizare altei persoane.

(4) Licenţa obligatorie neexclusivă pentru utilizarea unui soi protejat poate fi acordată la cerere unui titular de brevet pentru o invenţie biotehnologică, cu condiţia achitării unei remuneraţii echitabile, în cazul în care:
a) acesta a încercat fără succes să obţină o licenţă contractuală de la titularul brevetului pentru soi de plantă; 
b) invenţia presupune un progres tehnologic important, de un interes economic substanţial, în raport cu soiul protejat.

În cazul de acordare unui titular de brevet pentru soi de plantă a unei licenţe obligatorii neexclusive pentru utilizarea unei invenţii brevetate, o licenţă neexclusivă reciprocă va putea fi acordată în condiţii rezonabile, la cerere, titularului de brevet de invenţie pentru exploatarea soiului.
(5)  Licenţa obligatorie poate fi acordată unui titular de brevet referitor la un soi esenţial derivat dacă sînt respectate prevederile alin (1). Condiţiile de acordare a licenţei obligatorii pot include acordarea unei remunerări echitabile titularului de brevet pentru soiul iniţial.
(6)  Hotărîrea instanţei judecătoreşti de acordare sau, după caz, de încetare a licenţei obligatorii se comunică la AGEPI de către titularul licenţei,  se înregistrează în Registrul Naţional de Brevete şi se publică în BOPI. 
(7) Dacă titularul licenţei obligatorii neexclusive, în termen de 1 an de la data obţinerii acesteia, nu a întreprins nimic în vederea utilizării soiului, licenţa obligatorie neexclusivă poate fi anulată prin hotărîrea instanţei judecătoreşti. Valabilitatea licenţei obligatorii neexclusive încetează în orice caz, dacă titularul licenţei nu a început utilizarea soiului în termen de 2 ani de la data obţinerii acesteia.

Capitolul III. Cererea  de  brevet

Secţiunea 6. Condiţii pentru depunerea cererii de brevet

Articolul 32. Depunerea cererii  
 
Cererea de brevet se depune la AGEPI de către persoana îndreptăţită, în conformitate cu art. 13, personal sau prin intermediul unui mandatar autorizat, în conformitate cu art. 87.  
Articolul 33. Condiţiile pe care trebuie să le îndeplinească cererea de brevet

 (1) Cererea de brevet trebuie să conţină:

a) solicitarea de acordare a unui brevet;

b) indicarea taxonului botanic;

c) datele de identificare a solicitantului sau, după caz, a solicitanţilor;

d) datele de identificare a amelioratorului (amelioratorilor);

e) propunerea referitoare la denumirea soiului;
f) descrierea tehnică a soiului (chestionarul tehnic);

g) declaraţia prin care solicitantul confirmă pe propria răspundere că soiul pentru care solicită protecţia corespunde prevederilor art. 10;

h) precizări privind orice altă cerere depusă pentru soi, după caz.
(2) Cererea de brevet va fi însoţită de:

a) dovada de plată a taxei de depunere;

b) actul de prioritate, în caz de necesitate;

c) procura, în cazul depunerii cererii prin mandatar autorizat;  
d) dovezi documentare pertinente privind dobîndirea dreptului la brevet, dacă solicitantul nu este ameliorator sau dacă nu este singurul ameliorator;
e) fotografii sau desene, după caz;
f) rezultatele testării soiului efectuate de o autoritate competentă, după caz;
g) autorizaţia pentru introducerea în mediu, eliberată de autoritatea naţională competentă în conformitate cu legislaţia în domeniu privind securitatea biologică, dacă soiul reprezintă un organism modificat genetic.
(3) Cererea de brevet trebuie sa se refere numai la un singur soi. 
         (4) Amelioratorul are dreptul de a fi menţionat în cerere, în brevet şi în publicaţiile AGEPI cu privire la cerere sau brevet. Amelioratorul, de asemenea, are dreptul să refuze menţionarea numelui său în brevet şi în publicaţiile respective ale AGEPI. O cerere în acest sens se depune în scris la AGEPI.   
         (5) Alte condiţii suplimentare pe care trebuie să le îndeplinească cererea se stabilesc într-un Regulament aprobat de Guvern (în continuare – Regulament).  
Articolul 34. Limba de procedură
(1) Cererea de brevet se depune la AGEPI în limba moldovenească.
(2) Se admite depunerea documentelor aferente cererii, redactate în orice altă limbă, cu excepţia documentelor prevăzute la art. 33 alin. (1) lit. a) – lit. e).

(3) În cazul în care documentele aferente cererii sînt depuse într-o altă limbă, pentru necesităţile examinării, solicitantul este obligat să prezinte traducerea acestora în limba moldovenească în termen de 2 luni de la data de depozit a cererii de brevet. Dacă, în termenul stabilit, solicitantul nu va depune traducerea documentelor în limba moldovenească, cererea se respinge.

Articolul 35. Data de depozit

          (1) Data de depozit a cererii se consideră data depu​nerii la AGEPI a cererii conţinînd cel puţin elementele prevăzute la art. 33 alin. (1) lit. a)- lit. g).  
(2) În cazul în care nu sînt îndeplinite toate cerinţele prevăzute la art. 33 alin. (1) lit. a) – lit. g), data de depozit a cererii va fi data la care aceste cerinţe au fost  îndeplinite.  
          (3) Elementele prevăzute la art. 33 alin. (1) lit. h) şi alin. (2), cu excepţia lit. b) şi g),  pot fi prezentate de către solicitant în termen de 2 luni de la data de depozit.
(4) Autorizaţia pentru introducerea în mediu a organismului modificat genetic se prezintă odată cu depunerea cererii sau în termen de 2 luni de la data încheierii examinării de fond.
Articolul 36. Denumirea soiului      

(1) Soiul este desemnat printr-o denumire generică care va face posibilă identificarea lui.  

(2) Denumirea soiului: 

a) trebuie să poată fi uşor recunoscută şi reprodusă de utilizatori şi nu trebuie să fie compusă numai din cifre, cu excepţia cazurilor în care această practică este acceptată pentru desemnarea anumitor soiuri;

b) nu trebuie să inducă în eroare sau să dea naştere la confuzii cu privire la caracterele, la valoarea sau la identitatea soiului în cauză, sau cu privire la persoana amelioratorului;

c) trebuie să fie diferită sau să nu poată fi confundată cu denumirea unui alt soi dintr-un stat-membru al Convenţiei UPOV de aceeaşi specie sau de o specie apropiată, înscris într-un registru oficial al soiurilor sau lansat pe piaţă, cu excepţia cazului în care acest alt soi nu mai există şi denumirea sa nu a căpătat o semnificaţie particulară;      

d) trebuie să fie folosită şi după expirarea duratei de valabilitate a brevetului;

e) trebuie să fie diferită sau să nu poată fi confundată cu alte denumiri utilizate pentru comercializarea mărfurilor sau care nu pot fi utilizate în virtutea altei legislaţii;

f) nu trebuie să contravină bunelor moravuri sau să fie contrară ordinii publice.

(3) Dacă un soi este deja înregistrat într-un registru oficial al soiurilor de plante şi materialul soiului a fost lansat pe piaţă într-un stat-membru al Convenţiei UPOV, denumirea soiului în cererea de brevet pentru acelaşi soi depusă în Re​​publica Moldova trebuie să fie aceeaşi.

(4) Dacă, în virtutea unui drept dobîndit anterior, folosirea unei denumiri a soiului este interzisă persoanei care, conform alin. (5), este obligată să o folosească, AGEPI poate cere de la solicitant prezentarea altei denumiri pentru soiul în cauză.

(5) Orice persoană care, pe teritoriul unui stat-membru al Convenţiei UPOV, oferă spre vînzare sau comercializează materialul soiului protejat pe teritoriul acestui stat este obligată să folosească denumirea lui, chiar şi după expirarea duratei de valabilitate a brevetului pentru acest soi, cu excepţia cazului prevăzut la alin. (4).

(6) Denumirea soiului care îndeplineşte condiţiile prevăzute la alin. (1) – (5) se înscrie în Registrul naţional de brevete odată cu acordarea brevetului şi se publică în BOPI.  

(7) Condiţiile de atribuire a denumirii soiului se stabilesc în Regulament.
Secţiunea 7. Prioritatea

Articolul  37. Dreptul de prioritate

         (1) Prioritatea unei cereri este determinată în funcţie de data de depozit a acestei cereri. Dacă mai multe cereri au aceeaşi dată de depozit, prioritatea lor va fi stabilită în funcţie de ordinea în care acestea au fost recepţionate.  
         (2) Orice persoană sau succesorul în drepturi al acesteia care a depus, conform prevederilor legale, o cerere de brevet pentru soi de plantă în/sau pentru un stat-membru al Convenţiei UPOV sau membru al Organizaţiei Mondiale a Comerţului, beneficiază, în scopul depunerii unei cereri de brevet pentru acelaşi soi, de un drept de prioritate pe o perioadă de 12 luni de la data de depozit a cererii anterioare; ziua depozitului nu este cuprinsă în termen.   
(3) Solicitantul beneficiază de un drept de prioritate al cererii anterioare, cu condiţia ca această cerere să existe la  data de depozit.  
        (4) Dreptul de prioritate va fi recunoscut pentru orice depozit care are valoarea unui depozit naţional reglementar.
        (5) Solicitantului i se acordă un termen de 2 ani după expirarea perioadei de prioritate sau, în cazul în care prima cerere a fost respinsă sau retrasă, o perioadă corespunzătoare după o astfel de respingere sau retragere, pentru a furniza toate documentele, informaţiile sau materialele cerute în scopul examinării.   
 
Articolul 38. Revendicarea priorităţii

          (1) Solicitantul care intenţionează să beneficieze de prioritatea unei cereri anterioare trebuie să depună o solicitare de revendicare a priorităţii, o copie a cererii anterioare şi, după caz, o traducere a acesteia în limba moldovenească.  
(2) Prioritatea se revendică odată cu depunerea cererii sau în termen de 2 luni de la data de depozit a cererii şi se justifică prin actul de prioritate.  
          (3) Revendicarea unui drept de prioritate nu are efect în cazul în care solicitantul nu  prezintă la AGEPI, în termen de 3 luni de la data de depozit, copiile de pe cererile anterioare certificate de autorităţile competente.
         (4) Dacă  cererea  anterioară nu este întocmită în limba moldovenească, Agepi  are dreptul să ceară o traducerea autentificată a acesteia.  
Articolul 39. Restabilirea dreptului de prioritate

(1) În cazul în care o cerere, în care se revendică prioritatea unei cereri anterioare, a fost depusă după expirarea termenului prevăzut la art. 37 alin. (2), dar nu mai mult de 2 luni de la expirarea acestui termen, AGEPI poate restabili dreptul de prioritate, dacă, odată cu depunerea cererii de brevet, solicitantul a depus un demers care confirmă faptul că diligenţa cerută de circumstanţe a fost exercitată sau că nerespectarea termenului a fost neintenţionată. 

(2) Cererea de restabilire a dreptului de prioritate se depune în termen de 2 luni de la data expirării perioadei de prioritate prevăzută la art. 37 alin. (2) şi va fi însoţită de plata taxei stabilite; în caz contrar, această cerere se consideră că nu a fost depusă.


(3) În cazul în care copia cererii anterioare nu a fost prezentată la AGEPI în termenul prevăzut la art. 38 alin. (3), AGEPI poate restabili dreptul de prioritate dacă vor fi îndeplinite cumulativ următoarele condiţii:

a) solicitantul a depus în acest sens la AGEPI un demers pînă la expirarea termenului stabilit la alin. (3);
b) solicitantul a prezentat la AGEPI o confirmare a demersului depus la oficiul care a înregistrat cererea anterioară, care atestă faptul că copia cererii anterioare a fost solicitată într-un termen ce nu a depăşit 14 luni de la data de depozit a acestei cereri anterioare;

c) copia certificată a cererii anterioare a fost prezentată la AGEPI în termen de o lună de la data la care oficiul unde a fost înregistrată cererea anterioară a eliberat solicitantului copia respectivă. 
Articolul 40. Efectul dreptului de prioritate

          (1)  Consecinţă a dreptului de prioritate este  faptul că, la aplicarea art. 7 şi art. 10, data de depozit a cererii anterioare va fi considerată ca data de depozit a cererii de brevet. 

  (2) Depunerea altei cereri de brevet, publicarea informaţiei privind soiul sau utilizarea soiului nou, care face obiectul cererii iniţiale, în termenul prevăzut la art. 37 alin. (2), nu pot servi drept motiv pentru respingerea cererii ulterioare şi pentru apariţia de drepturi ale terţilor.  
  (3) Nerespectarea termenelor menţionate la art. 38 alin. (2) şi (3), precum şi neachitarea taxei pentru revendicarea priorităţii conduc la nerecunoaşterea priorităţii revendicate.   
Capitolul IV. Procedura DE acordare a Brevetului

Secţiunea 8. Examinarea pînă la acordare 
Articolul 41. Examinarea cererii   
  (1) AGEPI şi Comisia de Stat examinează dacă cererea de brevet şi soiul care constituie obiectul ei îndeplinesc condiţiile prevăzute de lege. În acest scop, AGEPI efectuează examinarea formală, examinarea preliminară şi examinarea de fond a cererii de brevet.  Comisia de Stat efectuează examinarea tehnică a cererii de brevet.
(2) AGEPI are dreptul să ceară de la solicitant materialele suplimentare, pe care le consideră necesare, referitor la identitatea solicitantului sau amelioratorului, la depozitul naţional reglementar constituit sau la îndeplinirea condiţiilor de brevetabilitate.  
         
(3) Condiţiile de prezentare a materialelor suplimentare conform alin. (2) sînt stabilite în Regulament.
Articolul 42. Examinarea formală  

(1)  În procesul examinării formale, AGEPI, în termen de 2 luni, verifică dacă cererea îndeplineşte condiţiile pentru a-i fi atribuită o dată de depozit conform art. 35 alin. (1).
(2) Dacă cererea  îndeplineşte condiţiile prevăzute la art. 33 alin. (1) lit. a)- lit. g), AGEPI înscrie datele cu privire la cerere în Re​gis​trul Naţional de Cereri.

(3) În cazul în care cererea  nu îndeplineşte condiţiile prevăzute la art. 33 alin. (1) lit. a) - lit. g), AGEPI va oferi posibilitate solicitantului să remedieze neregularităţile în termenul indicat în notificare.    
(4)  Dacă  solicitantul nu va prezenta, în termenul indicat în notificare, informaţiile necesare sau nu va îndeplini cerinţele prescrise la art. 33 alin. (1) lit.   a) - lit. g), cererea se va considera nedepusă şi acest fapt se va comunica solicitantului.     
Articolul 43. Examinarea preliminară       
(1) În procesul examinării preliminare, AGEPI, în termen de 3 luni de la data de depozit, verifică:

a) dacă cererea satisface cerinţele stabilite la art. 33 şi, după caz, la art. 34;

b) conformitatea conţinutului documentelor cererii cu condiţiile pres​crise de Regulament;

c) dacă revendicarea dreptului de prioritate este conformă dispoziţiilor art. 37 şi art. 38;
d) dacă sînt îndeplinite cerinţele stabilite la art. 87;
e) dacă taxa de depunere a fost achitată în termenul stabilit.

(2) În cazul în care se constată existenţa unor neregularităţi care pot fi corectate, AGEPI le notifică solicitantului, oferindu-i posibilitatea de remediere a acestora în termenul indicat în notificare. În cazul nerespectării termenului indicat sau în lipsa unui demers de prelungire a termenului, cererea de brevet se respinge.
Articolul 44. Publicarea cererii   
(1) La expirarea unui termen de 3 luni de la data de depozit, AGEPI publică datele privind cererea în BOPI. Datele care se publică sînt stabilite în Regulament.

(2) Odată cu  publicarea cererii în BOPI, AGEPI publică  documentele aferente cererii aşa cum au fost ele depuse de către solicitant.

        
(3) Nu se publică cererile de brevet care au fost retrase sau respinse pînă la încheierea pregătirilor tehnice pentru publicare.

Articolul 45. Examinarea de fond   
(1) În procesul examinării de fond, AGEPI, în termen de 6 luni de la data de depozit, verifică dacă:

a) soiul revendicat îndeplineşte condiţiile prevăzute la art. 10;

b) denumirea soiului îndeplineşte condiţiile prevăzute la art. 36.
(2) AGEPI este în drept să ceară de la solicitant documentele care lipsesc sau materiale de precizare, pe care solicitantul trebuie să le prezinte în termenul indicat în notificarea AGEPI. În cazul nerespectării termenului indicat sau în lipsa unui demers de prelungire a termenului, cererea de brevet se respinge.

 (3) Dacă, în procesul examinării, se constată că denumirea soiului nu îndeplineşte condiţiile prevăzute la art. 36, solici​tantului i se pro​pune să prezinte la AGEPI, în termenul indicat în notificare, o denumire nouă a soiului. În cazul nerespectării termenului indicat sau în lipsa unui demers de prelungire a termenului, cererea de brevet se respinge.

(4) Dacă cererea de brevet este conformă condiţiilor prescrise, AGEPI notifică acest fapt solicitantului.

          (5) AGEPI, după încheierea examinării de fond, transmite o copie a documentelor aferente cererii Comisiei de Stat în vederea efectuării examinării tehnice a soiului.  
Articolul 46. Examinarea tehnică a soiului   
(1) Dacă, în urma examinării, conform art. 43 şi art. 45, AGEPI  constată că nu există nici un  obstacol pentru acordarea brevetului, se întreprind măsuri în vederea efectuării examinării tehnice pentru a se stabili: 

a) dacă soiul revendicat aparţine taxonului botanic declarat de solicitant şi identificat în cadrul examinării preliminare;                                                                                 

b) îndeplinirea condiţiilor de distinctivitate, uniformitate şi stabilitate conform art. 7, 8 şi 9;

  
c) dacă descrierea noului soi permite diferenţierea acestuia de un alt soi cunoscut.
(2) Examinarea tehnică a soiului se va efectua de către Comisia de Stat şi va include organizarea testelor de creştere realizate de către:
a) Comisia de Stat în cadrul centrelor sale de testare a soiurilor;

b)  altă autoritate desemnată în numele Comisiei de Stat;  
c) solicitant, la cererea Comisiei de Stat,  în cazul speciilor pentru care Comisia de Stat nu deţine colecţii de referinţă. 

(3) În cadrul examinării tehnice Comisia de Stat poate folosi rezultatele testărilor deja efectuate sau care sînt în curs de efectuare de către un organ competent dintr-un stat-membru al UPOV, prezentate de către solicitant, cu consimţămîntul şi cu respectarea condiţiilor impuse de organul competent respectiv, sau efectuate de către solicitant şi poate să ţină cont de rezultatele obţinute.  
       
(4) Comisia de Stat fixează data şi locul de transmitere gratuită a seminţelor sau a materialului săditor destinat examinării tehnice şi a mostrelor de referinţă, precum şi cantitatea  necesară a acestora. În caz de neprezentare a materialelor necesare în termenul stabilit, cererea se consideră retrasă.
       
(5) Comisia de Stat poate cere de la solicitant  toate materialele şi documentele informative necesare.  
Articolul 47. Efectuarea examinării tehnice   
         (1) Comisia de Stat efectuează examinarea tehnică a soiului, conform principiilor directoare şi în ter​menele stabilite în baza standardelor inter​naţio​nale.  
(2) Pentru efectuarea examinării tehnice solicitantul plăteşte taxa stabilită.  
(3) În cazul în care testarea soiului a fost efectuată de către un organ competent dintr-un stat-membru al Convenţiei UPOV sau de către solicitant, Comisia de Stat  analizează rezultatele acesteia în vederea confirmării sau infirmării valabilităţii testării efectuate.
(4) În baza rezultatelor examinării tehnice, Comisia de Stat întocmeşte un raport de examinare tehnică, pe care-l transmite AGEPI.  
Articolul 48. Raportul de examinare tehnică   
(1) În cazul în care  Comisia de Stat consideră că rezultatele examinării tehnice  sînt   suficiente pentru aprecierea soiului, ea transmite  AGEPI un raport de examinare tehnică şi descrierea oficială precizată a soiului.

(2) Dacă, în procesul examinării tehnice, se stabileşte că soiul nu îndeplineşte condiţiile art. 7, 8 şi 9, Comisia de Stat întocmeşte un raport de examinare tehnică pe care-l transmite AGEPI.  
(3) AGEPI notifică solicitantului rezultatele examinării tehnice şi îl invită, în termenul indicat în notificare, să-şi prezinte observaţiile.  
(4)  În cazul în care se constată că raportul de examinare tehnică nu  conţine o bază suficientă pentru adoptarea unei decizii,  Comisia de Stat poate, din propria iniţiativă şi după consultarea solicitantului, sau la cererea motivată a solicitantului, să prevadă efectuarea unei examinări complementare, cu condiţia plăţii unei taxe suplimentare. Orice examinare complementară, pînă la adoptarea unei hotărîri definitive, se consideră ca face parte  din examinarea efectuată conform art. 46 alin.(1).  
(5) Rezultatele examinării tehnice sînt utilizate exclusiv de către AGEPI şi nu pot fi utilizate ulterior decît cu acordul acesteia.  
Articolul 49. Obiecţii privind cererea de brevet      

(1) Orice persoană poate prezenta la AGEPI obiecţii scrise privind cererea de brevet. Obiecţiile  trebuie să fie motivate, referindu-se exclusiv la nerespectarea condiţiilor conform art. 6-10 şi art. 36 şi pot fi prezentate:

a) în termen de 3 luni de la publicare, în cazul în care denumirea propusă nu îndeplineşte condiţiile stabilite la art. 36; 

b)  în perioada de după publicarea cererii şi pînă la adoptarea unei hotărîri, în cazul în care nu sînt îndeplinite condiţiile stabilite la art. 6-10.  

(2) Obiecţiile sînt comunicate solicitantului cu oferirea posibilităţii de prezentare a unui răspuns în termen de 2 luni. Obiecţiile şi răspunsurile prezentate sînt luate în considerare la adoptarea hotărîrilor vizate la art. 50.  

Articolul 50.  Hotărîrile AGEPI
(1) În termen de 3 luni de la data primirii raportului de examinare tehnică şi  a descrierii oficiale precizate a soiului, AGEPI, în cazul în care stabileşte că rezultatele examinării sînt suficiente pentru adoptarea unei hotărîri privind cererea şi că nu există nici  un obstacol în sensul art. 49 şi alin. (2), adoptă hotărîrea de acordare a brevetului.  
(2) AGEPI adoptă hotărîrea de respingere a cererii:

       
a) dacă solicitantul nu a remediat, în termenul indicat, neregularităţile, conform art. 43 şi art. 45;

       
b) dacă solicitantul nu s-a conformat unei cerinţe prevăzute la art. 46        alin. (1);

       
c) dacă solicitantul nu a propus o denumire a soiului conform art. 36;

       
d) dacă, în baza raportului de examinare tehnică, se ajunge la concluzia că nu sînt îndeplinite condiţiile stabilite la art. 7, 8 şi 9;

e) la solicitarea persoanei căreia, prin decizia instanţei judecătoreşti, i-a fost recunoscut dreptul la brevet.
(3) Agepi  notifică solicitantului hotărîrea adoptată.
Articolul 51.  Motivarea  hotărîrilor

      
(1) Hotărîrile AGEPI trebuie să indice motivele pe baza cărora au fost adoptate.  
       
(2) Hotărîrile AGEPI se bazează numai pe motive şi dovezi de care părţile interesate au putut să ia cunoştinţă, oral sau în scris, şi să expună punctul lor de vedere.  
Articolul 52. Publicarea  hotărîrii  
        
(1) AGEPI pu​blică în BOPI menţiunea privind hotărîrea de acordare a brevetului sau de res​pingere a cererii. Datele pentru publicare se stabilesc în Regulament.

        
(2) AGEPI  publică, odată cu menţiunea privind hotărîrea de acordare a brevetului, fascicolul de brevet conţinînd descrierea oficială a soiului şi, după caz, fotografiile.

Articolul 53. Retragerea cererii de brevet

 
(1) Solicitantul are dreptul să retragă cererea de brevet oricînd, pînă la data adoptării unei hotărîri referitor la această cerere.
(2) În cazul în care există mai mulţi solicitanţi, cererea de brevet poate fi retrasă numai cu acordul fiecăruia dintre ei.

(3) În cazul în care solicitantul este altul decît amelioratorul, el are obligaţia, con​co​mitent cu depu​nerea solicitării scri​se la AGEPI, să comunice amelioratorului intenţia sa de a re​trage cererea. În acest caz, amelioratorul, în termen de 2 luni de la da​ta recepţionării comunicării menţionate, are dreptul preferenţial de a solicita continuarea procedurilor referitor la cerere în calitate de solicitant.  
Secţiunea 9. Procedura de contestare
Articolul 54. Condiţii pentru depunerea contestaţiei

           (1) Orice hotărîre adoptată de AGEPI poate fi contestată la Comisia de Contestaţii a AGEPI.  
(2) Contestaţia poate fi depusă de orice persoană fizică sau juridică, sub rezerva art. 87, împotriva unei hotărîri al cărei destinatar desemnat este,  sau împotriva unei hotărîri al cărei destinatar este o altă persoană, dar care o priveşte în mod direct şi personal.
(3) Contestaţia motivată se depune la AGEPI în formă scrisă, în termen de 2 luni de la data expedierii hotărîrii, în cazul în care este depusă de solicitant sau, în caz contrar, în termen de 2 luni de la data publicării hotărîrii.  

(4) Contestaţia se consideră depusă doar după plata taxei stabilite.
(5) Contestarea, conform alin. (1), are efect suspensiv. Agepi poate, în cazul în care consideră necesar, să decidă ca  hotărîrea contestată să nu fie  suspendată.  
Articolul 55.  Examinarea contestaţiei

        (1) În cazul în care contestaţia este admisibilă, Comisia de Contestaţii  examinează dacă ea este întemeiată.    
        (2) În cursul examinării contestaţiei, conform prevederilor Regulamentului privind Comisia  de Contestaţii,  părţile pot să depună, ori de cîte ori este necesar, într-un termen fixat de Comisia  de Contestaţii, observaţiile lor asupra notificărilor care le sînt adresate sau asupra comunicărilor parvenite de la celelalte părţi.  
         (3) Părţile la procedura de contestare pot face demersuri verbale.  
Articolul  56. Hotărîrea privind contestaţia

(1) După examinarea contestaţiei Comisia de Contestaţii  adoptă o hotărîre asupra acesteia. Comisia de Contestaţii fie că adoptă o hotărîre definitivă, fie că  transmite dosarul spre reexaminare subdiviziunii competente  a AGEPI sau  Comisiei de Stat.  

   (2) În cazul în care Comisia de Contestaţii transmite cazul subdiviziunii competente  a AGEPI sau Comisiei de Stat, motivele şi dispoziţiile hotărîrii Comisiei de Contestaţii sînt obligatorii pentru acea subdiviziune sau pentru Comisia de Stat, cu condiţia ca faptele cauzei să fie aceleaşi.  

  (3) Hotărîrea Comisiei de Contestaţii se publică în BOPI în termen de 2 luni de la data expedierii acesteia.   
Articolul 57. Căile de atac împotriva hotărîrilor Comisiei de Contestaţii  
(1) Orice hotărîre adoptată de Comisia de Contestaţii poate fi atacată în instanţa judecătorească în conformitate cu prevederile Codului de procedură civilă. Acţiunea  în justiţie nu are efect suspensiv.  
         (2) Acţiunile în instanţa judecătorească pot fi iniţiate din motive de lipsă de competenţă, încălcare a vreunei cerinţe esenţiale de procedură, încălcare a prezentei legi sau a oricărei reguli de aplicare a legii, ori de abuz de putere. 

         (3) Hotărîrea Comisiei de Contestaţii care, într-o procedură privind una dintre părţi nu este finală, nu poate face obiectul unei acţiuni în instanţa judecătorească pînă la adoptarea unei hotărîri finale, cu excepţia cazului în care această hotărîre nu prevede  iniţierea unei acţiuni în instanţa judecătorească.  
(4) Instanţa judecătorească  are competenţa de a anula sau modifica hotărîrea contestată.  
         (5) Acţiunea poate fi iniţiată în instanţa judecătorească  în termen de 2 luni de la data expedierii hotărîrii Comisiei de Contestaţii persoanelor interesate.  
(6) Acţiunea poate fi iniţiată de orice parte la procedurile în faţa Comisiei de Contestaţii  care a fost afectată de hotărîrea acesteia.  
        (7) Hotărîrile instanţelor judecătoreşti sînt comunicate la AGEPI de către persoana interesată. AGEPI operează în registrele naţionale modificările intervenite ca urmare a hotărîrii instanţelor judecătoreşti definitive şi irevocabile şi le publică în BOPI în termen de 2 luni de la data înregistrării acestora la AGEPI.

Capitolul V. Procedura DE ELIberare şi menţinere ÎN VIGOARE a brevetului

Articolul 58. Eliberarea brevetului  
(1) În cazul în care nu au fost depuse contestaţii împotriva acordării brevetului sau  contestaţiile depuse au fost respinse, AGEPI eliberează brevetul persoanei îndreptăţite, cu condiţia plăţii taxelor stabilite, şi publică în BOPI datele despre acesta.
(2) Brevetul este eliberat de către AGEPI, în temeiul hotărîrii de acordare a brevetului.   
(3) Data eliberării brevetului este data la care menţiunea de eliberare este publicată în  BOPI. Componenţa datelor pentru publicare se stabileşte de AGEPI. Data eliberării brevetului se înscrie în Registrul Naţional de Brevete. 

 
(4) Dacă taxele stabilite pentru eliberarea brevetului nu au fost achitate după publicarea menţiunii de acordare a brevetului, în condiţiile prevăzute în Regulament, brevetul nu se va elibera, iar menţiunea privind decăderea titularului din drepturi va fi înscrisă în Registrul Naţional de Brevete şi publicată în BOPI.   
Articolul 59. Menţinerea în vigoare a brevetului 
         (1) Pentru menţinerea în vigoare a brevetului se plătesc taxe anuale, în conformitate cu dispoziţiile art. 92.
         (2) Taxele anuale se plătesc după publicarea menţiunii de acordare a brevetului şi se consideră valabil plătite, dacă plata s-a efectuat în cadrul termenului stabilit în Regulament.         
         (3) Dacă plata unei taxe anuale nu s-a efectuat în termenul stabilit, această taxă poate fi achitată într-un termen de 6 luni de la data expirării termenului prescris, cu condiţia plăţii unei taxe suplimentare.      
Articolul 60. Brevetul acordat unei persoane neîndreptăţite

(1) În cazul în care un brevet a fost acordat unei persoane neîndreptăţite, conform art. 11, persoana îndreptăţită poate revendica transmiterea brevetului pe numele său, fără a aduce atingere altor drepturi existente sau acţiuni conform  legislaţiei în vigoare.  
(2)  Dacă o persoană are dreptul  doar la o parte de protecţie, ea poate revendica, în conformitate cu alin. (1), recunoaşterea  calităţii de cotitular.       

(3) Acţiunile prevăzute la alin. (1) şi alin.(2)  nu pot fi examinate în justiţie decît într-un termen de 5 ani  de la data publicării în BOPI a  hotărîrii privind acordarea brevetului.       

(4) Dispoziţiile alin. (3) nu se aplică în cazul în care titularul, la data acordării sau eliberării brevetului, ştia că el nu avea dreptul sau nu era singurul care  avea dreptul la acest brevet.
          (5) Depunerea unei cereri în instanţa judecătorească face obiectul înscrierii în Registrul Naţional de Brevete. O copie autentificată a hotărîrii judecătoreşti trebuie prezentată la AGEPI de către persoana interesată. Hotărîrea definitivă şi irevocabilă a instanţei judecătoreşti se înscrie în Registrul Naţional de Brevete şi produce efecte pentru terţi de la data publicării ei în BOPI.  
Articolul 61.  Efectele substituirii titularului de brevet       

(1)  În cazul substituirii titularului de brevet ca rezultat al unei hotărîri a instanţei judecătoreşti, licenţele şi orice alte drepturi se sting prin înscrierea persoanei îndreptăţite la brevet în Registrul Naţional de Brevete.
 
(2) Dacă, pînă la depunerea cererii în instanţa judecătorească, titularul brevetului sau titularul licenţei a utilizat soiul pe teritoriul Republicii Moldova sau a făcut pregătiri eficiente şi serioase în acest scop, el poate continua această utilizare cu condiţia solicitării de acordare a unei  licenţe neexclusive de la noul titular de brevet înscris în Registrul Naţional de Brevete. Asemenea solicitare se efectuează în termenul prevăzut de Regulament. Licenţa se acordă pentru o perioadă determinată şi în condiţii rezonabile.  
(3) Licenţa neexclusivă, conform alin. (2),  poate fi  acordată de către instanţa judecătorească în lipsa unui acord dintre părţi.     

(4) Dispoziţiile alin. (2) nu se aplică în cazul în care titularul unui brevet sau al unei licenţe a acţionat cu rea-credinţă la momentul cînd a început utilizarea soiului sau pregătirile în acest scop.  
Articolul 62. Modificarea denumirii soiului  

(1) AGEPI modifică denumirea soiului  atribuită conform art.36 în cazul în care constată că această denumire nu satisface sau deja nu satisface condiţiile prevăzute la acest articol şi dacă, în cazul unui drept anterior opozabil al unui terţ, titularul acceptă modificarea sau, dacă printr-o hotărîre judecătorească, este interzisă utilizarea denumirii soiului de către titular sau  de către orice altă persoană.   

(2) AGEPI propune titularului o denumire modificată a soiului conform    art. 36.  

(3) Denumirea modificată propusă poate face obiectul  obiecţiilor conform art. 49.
Articolul 63. Verificarea tehnică  
(1) Titularul este obligat să menţină soiul pe toată durata de valabilitate a brevetului, astfel încît acesta să-şi păstreze toate caracterele prezentate în descrierea oficială a soiului la data acordării brevetului.
(2) Comisia de Stat poate efectua o verificare  tehnică conform art. 46 şi art. 47, pentru a controla dacă soiurile protejate continuă să existe ca atare, adică să-şi menţină toate caracterele, indicate în descrierea oficială la data acordării brevetului.  
(3) Titularul este obligat să furnizeze Comisiei de Stat toate informaţiile necesare pentru  aprecierea  faptului dacă soiul continuă să existe ca atare. El este obligat să prezinte materialele soiului şi să permită efectuarea verificării dacă au fost luate măsurile  necesare pentru asigurarea existenţei soiului ca atare. 
Articolul 64. Raportul de verificare tehnică  
         (1) În cazul în care  Comisia de Stat  constată că soiul nu  mai este uniform sau stabil, ea adresează AGEPI un raport conţinînd  concluziile sale.   
(2) Dacă, în cadrul verificării tehnice, se depistează neregularităţi în sensul alin. (1), AGEPI comunică titularului rezultatele acestei verificări şi îi oferă posibilitate de a-şi prezenta observaţiile.   
(3) În cazul în care titularul  nu-şi prezintă observaţiile, AGEPI declară decăderea titularului din drepturile conferite de brevet în conformitate cu prevederile art. 24. 

Capitolul VI. Informarea publicului
Articolul 65. Informarea

AGEPI şi Comisia de Stat  informează din oficiu despre toate hotărîrile şi notificările care prevăd un termen sau a căror comunicare este prevăzută prin alte dispoziţii ale prezentei legi, fie prin ordinul directorului general al AGEPI, fie prin ordinul preşedintelui  Comisiei de Stat.  
 
Articolul 66. Registrele

(1) AGEPI ţine Registrul Naţional de Cereri în care sînt incluse următoarele date:

a) cererile de brevet cu menţionarea taxonului, denumirii provizorii a soiului, datei de depozit, numelor şi adreselor solicitanţilor, amelioratorilor şi mandatarului;

b) toate cazurile de finalizare a unei proceduri referitoare la cererile de brevet cu menţionarea datelor vizate la lit. a);

c) propunerile de denumire a soiului;

d) modificările referitoare la solicitant sau mandatar.    

(2) AGEPI ţine Registrul  Naţional de Brevete în care, după acordarea unui brevet, sînt incluse următoarele indicaţii:

a) specia şi denumirea soiului;

b) descrierea oficială a soiului sau menţiunea documentului aflat în posesia AGEPI care conţine această descriere oficială;

c) în cazul soiurilor care necesită, pentru producerea materialului, folosirea repetată a materialului unor componenţi, indicarea acestor componenţi;

d) numele şi adresele titularului, amelioratorului şi mandatarului;

e) data începerii şi încetării valabilităţii brevetului;

f) la solicitare, orice drept contractual de exploatare exclusivă sau orice drept de exploatare obligatorie, inclusiv numele şi adresa persoanei beneficiare de dreptul de exploatare; 

g) identificarea soiului în calitate de soi iniţial şi esenţial derivat, inclusiv denumirile soiurilor şi numele părţilor implicate.  

(3) AGEPI ţine registrele menţionate la alin. (1) şi alin. (2) în conformitate cu prevederile Legii cu privire la registre.

(4) Comisia de Stat  ţine Registrul Soiurilor de Plante al Republicii Moldova în care este inclusă următoarea informaţie cu privire la soiurile admise pentru producţie în Republica Moldova:

- numărul de înregistrare;

- denumirea soiului;

-  denumirea şi adresa originatorului;

-  denumirea şi adresa menţinătorului;

- anul  înregistrării;

- unele caracteristici morfologice şi de producţie.

Articolul 67. Inspectarea publică

(1) Registrele menţionate la art. 66 sînt deschise pentru inspectare publică.  
(2) Sînt deschise pentru inspectare publică, în caz de interes legitim şi în conformitate cu condiţiile indicate în Regulament:

 
a) documentele referitoare la o cerere de  brevet;

 
b) documentele referitoare la un brevet acordat;

 
c) testările în cultură destinate examinării tehnice a soiului; 

 
d) testările în cultură destinate verificării tehnice a menţinerii unui soi.  
(3) În cazul soiurilor pentru care materialul constînd din componenţi specifici trebuie să fie utilizat de mai multe ori pentru producerea acestora, la cererea solicitantului unei cereri de brevet, orice date referitoare la componenţi, inclusiv la cultivarea lor, sînt excluse de la inspectarea publică. O asemenea cerere nu mai este acceptabilă după adoptarea unei hotărîri privind cererea de brevet.  
(4)  Materialul prezentat sau obţinut în cadrul  examinărilor  nu poate fi transmis terţilor de către AGEPI şi Comisia de Stat, cu excepţia cazului în care persoana abilitată a dat acordul în acest sens.
(5) AGEPI şi Comisia de Stat  pot elibera extrase din registru, la cerere şi cu condiţia plăţii taxei stabilite.      
Articolul 68. Publicaţiile periodice

     
(1)  AGEPI editează publicaţia periodică BOPI care cuprinde:

          a) datele înscrise în Registrul Naţional de Cereri de Brevete şi Registrul  Naţional de Brevete, precum şi orice alte date a căror publicare este prevăzută de prezenta lege;

          b) comunicări şi informaţii de interes general dispuse de directorul general al AGEPI, precum şi orice alte informaţii referitoare la prezenta lege şi la aplicarea ei.
(2) Comisia de Stat publică periodic Registrul Soiurilor de Plante al Republicii Moldova cuprinzînd soiuri şi hibrizi,  admişi pentru producere şi comercializare.            

Articolul 69. Marcajul de avertizare

    
(1) Titularul brevetului are dreptul de a marca materialul soiului sau materialul de recoltă al soiului protejat cu un marcaj de avertizare care să indice faptul că soiul este brevetat.

     
(2) Lipsa marcajului de avertizare nu produce efecte juridice.

      
(3) Dacă o persoană indică în mod fals, direct sau indirect, că un material al soiului sau un material de recoltă al soiului produs sau comercializat de ea aparţine soiului  brevetat de către altă persoană, această persoană poartă răspundere, conform legislaţiei în vigoare.
(4) În cazul plasării pe piaţă a soiului de plantă modificată genetic, materialul soiului va fi marcat respectiv, astfel încît pe etichetă şi/sau în documentele de însoţire se va specifica prezenţa organismului modificat genetic.

Capitolul VII. Asigurarea respectării drepturilor
Articolul 70.  Acţiuni de încălcare a drepturilor
          (1) Constituie încălcare a drepturilor decurgînd dintr-o cerere de brevet sau dintr-un brevet efectuarea, fără autorizaţia titularului de brevet, a oricărei acţiuni prevăzute la art. 15, precum şi a următoarelor acţiuni:

        
a)  utilizarea incorectă a denumirii soiului sau neindicarea denumirii conform art. 18 alin.(2);

        
b) utilizarea, contrar art. 19 alin. (3), a denumirii unui soi protejat sau a unei denumiri foarte apropiate de cea a soiului protejat, astfel încît să se poată crea confuzii.   
       
(2)  Persoana care a întreprins acţiunile prevăzute la alin. (1) este  obligată să repare prejudiciile suportate de către titular. Cuantumul remunerării datorat titularului  nu poate fi inferior avantajului obţinut de contravenient.  
Articolul 71. Acţiuni anterioare acordării brevetului     
          Titularul poate cere o compensaţie rezonabilă din partea oricărei persoane care a efectuat, în perioada cuprinsă  între data de publicare a cererii de brevet şi cea de acordare a  brevetului, o acţiune care i-ar fi fost interzisă după acordarea brevetului.

Articolul 72. Dreptul la  intentarea acţiunii privind încălcarea drepturilor
          (1) Acţiunea privind încălcarea drepturilor poate fi intentată de către titular.  
          (2) Un licenţiat poate iniţia o acţiune privind încălcarea drepturilor, cu excepţia situaţiei în care această posibilitate a fost în mod expres exclusă printr-un acord cu titularul, în cazul unei licenţe exclusive sau de către  instanţa judecătorească  în conformitate cu art. 31 sau art. 61.  
            (3) Orice licenţiat are dreptul de a interveni în instanţa judecătorească în acţiunea privind încălcarea drepturilor, iniţiată de titular pentru a obţine repararea prejudiciilor suportate.  
Articolul 73. Măsuri de asigurare a probelor pînă la intentarea acţiunii privind încălcarea drepturilor
(1) Orice persoană îndreptăţită, care a prezentat elemente de probă suficiente pentru a-şi confirma afirmaţiile potrivit cărora drepturile sale sînt încălcate, poate cere instanţei judecătoreşti sau unei alte autorităţi competente, pînă la iniţierea unui proces împotriva acţiunilor ilegale, aplicarea de măsuri provizorii şi asigurarea probelor relevante, sub rezerva asigurării protecţiei informaţiilor confidenţiale Instanţa poate ordona măsurile de asigurare a probelor cu condiţia depunerii de către reclamant a unei cauţiuni sau a unei garanţii echivalente corespunzătoare, necesare pentru repararea prejudiciilor cauzate pîrîtului, în cazul în care nu va fi constatată prezenţa unei încălcări. 

   (2) În vederea luării măsurilor de asigurare a probelor, instanţa judecătorească este în drept:

            a) să ceară descrierea detaliată a soiului sau a materialelor lui pretinse a fi încălcate, cu sau fără prezentarea mostrelor;
            b) să pună sechestru pe produsele în litigiu;

            c) să pună sechestru pe materialele şi instrumentele utilizate la producerea şi/sau distribuirea produselor în litigiu,  precum şi pe documentele referitoare la ele.
 (3) Procedura de aplicare a măsurilor de asigurare a probelor o efectuează instanţa judecătorească sau o altă autoritate competentă, în conformitate cu prevederile respective ale Codului de procedură civilă. Măsurile de asigurare a probelor vor fi realizate cu participarea executorului judiciar, care poate fi asistat de un  reprezentant al AGEPI şi de un ofiţer de poliţie.
Articolul 74. Asigurarea probelor în cazuri de urgenţă
(1) Măsurile de asigurare a probelor pot fi stabilite fără ca pîrîtul să fie audiat, dacă orice întîrziere poate cauza o daună ireparabilă titularului de drepturi sau există un risc de distrugere a probelor. Încheierea  judecătorească este adusă imediat la cunoştinţa părţii afectate.  
(2) Partea afectată este în drept să ceară revizuirea încheierii de asigurare a probelor.  
Articolul  75. Nulitatea măsurilor de asigurare a probelor  
(1) Măsurile de asigurare a probelor vor fi considerate nule sau nevalabile:

a) în cazul în care reclamantul nu intentează, în termen de 20 de zile lucrătoare, o acţiune în instanţa judecătorească privind încălcarea drepturilor;

b) ca urmare a oricărei acţiuni sau inacţiuni prejudiciabile ale reclamantului;

c) dacă s-a constatat că nu există încălcare sau  risc de încălcare a unui drept asupra soiului de plantă;

d) potrivit unei hotărîri judecătoreşti, în alte cazuri prevăzute de legislaţia în vigoare.

(2) În cazul în care măsurile de asigurare a probelor au cauzat prejudicii şi au fost declarate nule sau nevalabile, reclamantul urmează să achite pîrîtului o despăgubire corespunzătoare. 

Articolul 76. Prezentarea şi asigurarea probelor în cadrul acţiunii privind încălcarea drepturilor 
           (1) Dacă o parte prezintă dovezi că pretenţiile sale sînt fondate, precum şi informaţii că anumite probe se află în gestiunea părţii opuse, instanţa judecătorească va ordona ca probele să fie prezentate într-un număr suficient şi rezonabil, sub rezerva asigurării protecţiei informaţiei confidenţiale. În cazul în care încălcarea drepturilor este comisă la scară comercială, instanţa judecătorească poate ordona suplimentar părţilor prezentarea documentelor bancare, financiare sau comerciale.  
           (2) În cazul în care o parte la proces refuză nemotivat accesul la informaţiile necesare sau tergiversează cu rea-credinţă prezentarea lor, ceea ce împiedică soluţionarea conflictului, instanţa judecătorească se pronunţă în privinţa admiterii sau respingerii acţiunii în temeiul informaţiilor prezentate, inclusiv al plîngerii sau al pretenţiei prezentate de partea lezată prin împiedicarea accesului la informaţii, cu condiţia de a oferi părţilor posibilitatea de a fi audiate referitor la pretenţiile sau elementele lor de probă.  
Articolul  77.  Dreptul la informare

(1) Dacă, în procesul examinării unui litigiu, s-a constatat că sînt încălcate drepturile asupra unui soi, instanţa judecătorească poate cere ca informaţiile privind originea şi reţelele de distribuţie a materialelor care încalcă dreptul asupra soiului să fie furnizate de contravenient şi/sau de orice altă persoană care:


a) a fost găsită în posesia materialelor contrafăcute destinate comercializării;


b) a fost indicată, de către persoana menţionată la lit. a),  ca fiind implicată în acţiunile de producere, reproducere sau distribuire a materialelor soiului.


(2) Informaţiile menţionate la alin. (1) cuprind, după caz:


a) numele şi adresa producătorului, distribuitorului, furnizorului, ale deţinătorilor anteriori ai materialelor soiului, precum şi ale vînzătorilor angro şi cu amănuntul;


b) informaţii privind cantităţile produse, livrate, primite sau comandate, precum şi privind preţul materialelor soiului respectiv.


(3) Alin. (1) şi (2) se aplică fără a aduce atingere altor dispoziţii legale şi de reglementare care:


a) acordă titularului dreptul de a obţine informaţii mai detaliate;


b) reglementează utilizarea în cauzele civile sau penale a informaţiilor comunicate în conformitate cu prezentul articol;


c) reglementează răspunderea pentru abuzul de dreptul la informare;


d) oferă posibilitatea de a fi refuzată prezentarea de informaţii care ar constrînge persoana menţionată la alin. (1) să admită propria sa participare sau cea a rudelor sale apropiate la încălcarea unui brevet;  

e) reglementează protecţia confidenţialităţii surselor de informare sau procesarea datelor cu caracter personal. 

Articolul 78. Măsuri de asigurare a acţiunii privind încălcarea drepturilor

(1) Dacă instanţa judecătorească a constatat faptul sau iminenţa încălcării unui brevet, ea poate, la cererea titularului de drepturi, să ia măsuri de asigurare a acţiunii privind încălcarea drepturilor împotriva contravenientului şi/sau intermediarilor, cum ar fi:


a) să pronunţe, cu titlu provizoriu, o încheiere de interzicere a oricăror acţiuni ce constituie încălcare a drepturilor titularului la un brevet ori să permită continuarea acţiunilor, cu condiţia depunerii unei cauţiuni suficiente să asigure despăgubirea titularului de brevet;


b) să pună sechestru pe materialele suspectate de a încălca un brevet, pentru a preveni  introducerea lor în circuitul comercial;
            c) să pună sechestru pe orice proprietate a contravenientului, inclusiv să blocheze conturile bancare, să ceară prezentarea documentelor bancare, financiare sau comerciale, dacă încălcarea a fost comisă la scară comercială şi există riscul de nerecuperare a prejudiciilor. 
(2) Măsurile de asigurare a respectării drepturilor pot fi stabilite fără audierea pîrîtului, dacă orice întîrziere poate cauza o daună ireparabilă titularului de drepturi sau dacă există riscul de distrugere a probelor. Hotărîrea instanţei judecătoreşti va fi adusă imediat la cunoştinţa părţii afectate. 

Articolul 79. Măsuri corective  

(1) Constatînd încălcarea drepturilor, instanţa judecătorească poate ordona, la cererea reclamantului, luarea de măsuri respective cu privire la produsele cu care s-a încălcat un brevet şi, în cazurile corespunzătoare, cu privire la materialele şi instrumentele folosite la crearea şi fabricarea acestor produse. Printre aceste măsuri  figurează, în special:

a) retragerea provizorie din circuitul comercial;

b) retragerea definitivă din circuitul comercial; 

c) distrugerea.  
(2) Măsurile menţionate la alin. (1) se realizează din contul pîrîtului, cu excepţia cazurilor cînd există motive temeinice care împiedică acest lucru.  
(3) La examinarea cererii de aplicare a măsurilor corective instanţa judecătorească se conduce de principiul echităţii,  proporţiei între gravitatea încălcării şi remedierile ordonate, precum şi de interesele terţilor.  
Articolul 80.  Asigurarea executării hotărîrii judecătoreşti
  În cazul emiterii unei hotărîri judecătoreşti de constatare a încălcării unui brevet, instanţa judecătorească, la cererea titularului, poate lua măsuri de asigurare a executării hotărîrii împotriva contravenientului, prin care acesta din urmă va fi somat să înceteze orice acţiune ce constituie încălcare a drepturilor titularului. În acest scop, instanţa judecătorească poate cere depunerea de către contravenient a unei cauţiuni sau  garanţii echivalente corespunzătoare. Titularul de drepturi poate cere dispunerea acestor măsuri şi împotriva intermediarilor ale căror servicii sînt utilizate de un terţ pentru a încălca un brevet.

Articolul 81.   Măsuri de alternativă  

Instanţa judecătorească, la cererea contravenientului, poate ordona plata unei despăgubiri pecuniare reclamantului în locul aplicării măsurilor prevăzute la art. 79 şi art. 80, în cazul în care el a acţionat neintenţionat sau din imprudenţă, dacă aplicarea măsurilor în cauză i-ar fi cauzat pagube disproporţionale şi dacă despăgubirea pecuniară pentru reclamant este rezonabilă.  
Articolul 82.  Despăgubiri

(1) La cererea părţii lezate, contravenientul care a încălcat un brevet cu bună-ştiinţă sau avînd motive rezonabile de a conştientiza acest lucru, va achita titularului de drepturi despăgubirile pentru prejudiciile pe care acesta le-a suportat în mod real din cauza încălcării drepturilor sale.  La stabilirea despăgubirilor:


a) se va ţine cont de toate aspectele corespunzătoare, cum ar fi consecinţele economice negative, inclusiv beneficiul ratat, suportate de partea lezată, orice profit obţinut ilegal de contravenient, precum şi de alte aspecte, cum ar fi prejudiciul moral cauzat titularului de drepturi în urma încălcării drepturilor sale;


b) poate fi fixată, ca alternativă, o sumă unică pe baza unor elemente cum ar fi, cel puţin, valoarea redevenţei sau încasările care ar fi fost datorate titularului în cazul în care pîrîtul ar fi cerut autorizaţia de a utiliza soiul respectiv.  

(2) În cazul în care contravenientul a comis o încălcare din neştiinţă sau fără a avea motive rezonabile de a şti acest lucru, el va fi obligat să recupereze beneficiile ratate sau pagubele pricinuite titularului de drepturi, stabilite în conformitate cu legislaţia în vigoare.  
Articolul 83.   Publicarea hotărîrilor judecătoreşti  
(1) În cadrul acţiunilor privind încălcarea drepturilor protejate instanţa judecătorească competentă poate ordona, la cererea reclamantului şi pe cheltuiala persoanei care a încălcat dreptul protejat, măsuri corespunzătoare în scopul difuzării informaţiei privind hotărîrea judecătorească, inclusiv afişarea acesteia, precum şi publicarea integrală sau parţială a hotărîrii.  
 
(2) Instanţa judecătorească competentă poate ordona şi măsuri suplimentare de publicitate corespunzătoare împrejurărilor speciale, inclusiv o publicitate de mare amploare.  
Capitolul VII. DISPOZIŢII COMUNE
Articolul 84. Prelungirea termenelor şi repunerea în termen
          (1) Termenele prescrise de prezenta lege sau de Regulament referitoare la o cerere sau la un brevet pot fi prelungite printr-o cerere depusă la AGEPI pînă la expirarea termenului prescris. Perioada de prelungire a termenului nu poate constitui mai mult de 6 luni de la data expirării termenului prescris.          

          (2)  Cererea de prelungire a termenului se consideră depusă numai după achitarea taxei corespunzătoare.
  
(3)   În cazul în care solicitantul nu a respectat un termen prescris pentru o procedură în cadrul AGEPI, el poate solicita, în termen de 6 luni de la data expirării termenului prescris, repunerea în termen. Procedura omisă trebuie realizată în acest termen-limită. Solicitarea se va considera a fi depusă numai după plata taxei de repunere în termen; în caz contrar, ea se respinge.
     
(4) Dispoziţiile prezentului articol nu se aplică pentru termenele prevăzute la alin. (1), alin. (3), precum şi la art. 12 alin. (3), art. 34 alin. (3),  art. 35 alin. (3), art. 37-39, art. 49, art. 54 alin. (3), art. 59 alin. (3), art. 85 alin. (2).
Articolul 85. Restabilirea drepturilor (restitutio in integrum)

(1) Dacă, în pofida luării tuturor măsurilor adecvate cerute de împrejurări, solicitantul unei cereri de brevet sau titularul unui brevet sau orice parte a unei proceduri în cadrul AGEPI, nu s-a încadrat într-un anumit termen şi această neîncadrare are drept consecinţă directă pierderea unui drept sau a unui mijloc de contestare, la cerere, solicitantul este restabilit în drepturile sale.

(2) Cererea de restabilire în drepturi este prezentată în scris în termen de 2 luni de la data înlăturării motivului de neîndeplinire în termenul stabilit, dar nu mai tîrziu de12 luni de la expirarea termenului omis. Dacă cererea în cauză se referă la revalidarea brevetului în legătură cu neplata taxei anuale de menţinere în vigoare, termenul de 12 luni va curge de la data expirării termenului prevăzut la art. 59  alin. (3).
(3) Cererea de restabilire în drepturi urmează să fie motivată şi să indice faptele şi argumentele pe care se bazează.

(4) Cererea de restabilire în drepturi se consideră depusă din momentul în care s-a plătit taxa stabilită pentru restabilirea drepturilor.   
(5) Dispoziţiile prezentului articol nu se aplică pentru termenele indicate la alin. (2), precum şi la art. 12 alin. (3), art.14 alin. (1),  art. 37-39, art. 49  şi art.  54 alin. (3).
Articolul 86. Dreptul de folosire pos​terioară
          Orice persoană care, în perioada cuprinsă între pierderea unui drept la o cerere de brevet sau la un brevet şi restabilirea acestui drept, cu bună-credinţă, a folosit sau a întreprins pregătiri eficiente şi serioase pentru exploatarea unui soi făcînd obiectul unei cereri de brevet publicate sau beneficiind de protecţie, poate, în mod gratuit, să continue această folosire în cadrul sau în scopurile întreprinderii sale, fără a depăşi volumul existent.          
Articolul 87. Reprezentarea

(1) Sub rezerva aplicării dispoziţiilor alin. (2), în procedurile stabilite prin prezenta lege nici o persoană nu este obligată să fie reprezentată în AGEPI.  
         
(2) Persoanele fizice sau juridice care nu au domiciliul sau sediul în Republica Moldova trebuie să fie reprezentate în AGEPI în cadrul procedurilor prevăzute de prezenta lege printr-un mandatar autorizat, cu excepţia următoarelor cazuri:

a) depunerea cererii de brevet;

b) plata taxelor;

c) depunerea unei cereri anterioare.   
(3)  Reprezentarea se efectuează în baza unei procuri înregistrate la AGEPI, în condiţiile şi termenele prevăzute de Regulament.
(4) În cazul revocării procurii, semnătura mandatarului autorizat nu are efectul semnăturii solicitantului, titularului sau a persoanelor interesate care l-au desemnat.  
(5) Reprezentarea persoanelor fizice şi juridice în procedurile stabilite de lege poate fi efectuată numai de mandatari autorizaţi, înregistraţi în modul stabilit, care activează în conformitate cu regulamentul cu privire la mandatarii autorizaţi ai Republicii Moldova,  aprobat de Guvern.

Articolul 88.  Examinarea din oficiu
 (1) În cursul procedurii derulate, AGEPI poate să recurgă  din oficiu la examinarea faptelor în măsura în care ele fac obiectul examinării prevăzute la art. 45 şi art. 46.  
(2) AGEPI nu ia în considerare faptele care nu au fost invocate sau dovezile care nu au fost prezentate în termenul fixat de ea.  
Articolul 89. Procedura verbală
(1) Procedura verbală se efectuează din iniţiativa AGEPI sau la cererea unei părţi la procedură.  
(2) Fără a prejudicia alin. (3), procedura verbală în cadrul AGEPI nu este publică.  
(3)  Procedura verbală  în cadrul  Comisiei de Contestaţii a AGEPI, şi anume pronunţarea deciziei, este publică, cu excepţia deciziilor a căror pronunţare publică ar putea prezenta, în special pentru una din părţile  la procedură, prejudicii grave şi nejustificate.  
Articolul 90. Obţinerea dovezilor
(1) În orice procedură derulată  în cadrul AGEPI, al Comisiei de Stat sau al instanţelor judecătoreşti pot fi întreprinse următoarele măsuri de obţinere a dovezilor:

a) audierea părţilor;

b) solicitarea informaţiilor;

c) prezentarea documentelor şi a altor dovezi;

d) audierea martorilor;

e) expertiza;

f) vizita pe loc;

g)  declaraţii scrise sub jurămînt.  
(2) În cazul în care AGEPI, Comisia de Stat sau instanţa judecătorească vor considera necesar ca o parte la procedură, un  martor sau un expert să depună mărturii orale:

a)  persoana respectivă este invitată să se prezinte în faţa instanţei;

b) se cere instanţelor judecătoreşti sau altor autorităţi competente să obţină mărturia persoanei respective.   
(3) O parte la procedură, un martor sau un expert invitat la AGEPI, Comisia de Stat sau instanţă judecătorească poate cere autorizarea de a fi audiat de către instanţa judecătorească. După recepţionarea acestei cereri sau în caz de neprezentare, AGEPI, Comisia de Stat sau instanţa judecătorească poate cere autorităţilor judiciare să obţină mărturiile persoanei în cauză.    
(4) Dacă  o parte la procedură, un martor sau un expert depune mărturii în faţa AGEPI, a Comisiei de Stat sau a instanţelor judecătoreşti, persoana respectivă poate cere autorităţilor judiciare  să fie audiată în condiţii adecvate.  
Articolul 91. Suspendarea procedurii în instanţă    
(1) În cazul în care acţiunea  în instanţă se referă la stabilirea persoanei îndreptăţite să obţină brevet şi dacă hotărîrea depinde de aprecierea  brevetabilităţii soiului conform art. 6, această hotărîre va putea fi adoptată numai după ce AGEPI va lua o hotărîre privind brevetabilitatea soiului conform cererii de brevet.  
(2) În cazul în care acţiunea în instanţă vizează un brevet deja acordat, referitor la care a fost derulată o procedură de anulare sau de decădere din drepturi, procedura poate fi suspendată în măsura în care hotărîrea depinde de valabilitatea brevetului.   
Capitolul VШ.  DIspOZIţII FINALE ŞI TRANZITORII
Articolul 92. Taxele
(1) AGEPI  percepe  taxele, conform unui regulament aprobat de Guvern, pentru acţiunile pe care le efectuează conform legii, precum şi taxele anuale de menţinere în vigoare a brevetului pe durata protecţiei.  
(2)  În cazul neachitării taxelor stabilite pentru alte acţiuni care se efectuează doar la cerere, cererea este considerată nedepusă dacă plata taxelor nu a fost efectuată în termenul indicat în notificarea prin care AGEPI  a invitat persoana interesată să achite taxa şi a atenţionat-o asupra consecinţelor neplăţii.  
          (3) Dacă unele informaţii furnizate de solicitant nu pot fi  verificate  decît printr-o examinare tehnică ce depăşeşte cuantumul  stabilit, pentru efectuarea examinării tehnice solicitantul achită taxa suplimentară stabilită.

(4) Taxele se plătesc de către solicitantul, titularul brevetului, precum şi de către alte persoane fizice şi juridice interesate. 

Articolul 93. protecţia şi testarea soiurilor în străinătate 
(1) Persoanele fizice şi juridice din Republica Moldova sînt în drept să aleagă liber statul în care vor să depună, pentru primă dată, cererea de brevet.

(2) Solicitantul poate să solicite acordarea brevetului pentru soi de plantă în alte state-membre ale Convenţiei UPOV fără a aştepta să i se acorde brevet de către autoritatea ţării în care a fost depusă prima cerere.  
(3) Soiul pentru care se solicită protecţie în Republica Moldova poate fi testat în alt stat, în cazul în care cu acesta este încheiat un contract bilateral sau internaţional corespunzător.  
(4) Solicitantul care a depus cererea iniţială într-un stat străin va prezenta informaţia referitoare la testările efectuate în conformitate cu cerinţele de protecţie a soiului în acel stat.

(5) Cheltuielile ocazionate de protecţia soiului în străinătate sînt suportate de către solicitant.

Articolul 94. Competenţa în soluţionarea litigiilor  
(1) Comisia de Contestaţii a AGEPI examinează litigiile privind:

  a) acordarea brevetului sau respingerea cererii de brevet;

  b) recunoaşterea  unui drept de prioritate;
  c)  retragerea cererii de brevet sau renunţarea la brevet.
(2) Activitatea Comisiei de Contestaţii a AGEPI este reglementată prin   Regulamentul privind  Comisia de Contestaţii a AGEPI, aprobat de Guvern.
(3) Curtea de Apel Chişinău examinează litigiile privind:

  a)  stabilirea calităţii de ameliorator;

  b)  stabilirea persoanei îndreptăţite să obţină brevet;

  c)  acordarea licenţei pentru o cerere de brevet sau un brevet;

  d) acţiunile privind dreptul de folosire posterioară;

  e) acţiunile privind dreptul la brevet dintre unitate şi salariat;

  f) acţiunile privind încălcarea unei cereri de brevet sau a unui brevet şi ordonarea măsurilor respective;

  g) acţiunile în nulitate a brevetului;

  h) judecarea în prima instanţă a contestaţiilor referitor la hotărîrile Comisiei de Contestaţii a AGEPI.    
Articolul  95. Utilizarea soiurilor în producţie
(1) Soiurile urmează să fie utilizate în procesul de producere numai după efectuarea testării la valoarea agronomică şi înscrierea în Registrul Soiurilor de plante.

(2) Soiurile plantelor modificate genetic urmează să fie utilizate în procesul de producţie  după obţinerea autorizării pentru introducere în mediu, eliberată de autoritatea naţională competentă, în conformitate cu legislaţia în domeniu privind securitatea biologică, după caz.
Articolul 96. Tratamentul naţional     
         
Persoanele fizice şi juridice din statele-membre ale Convenţiei UPOV, la care Republica Moldova este parte, beneficiază de drepturile acordate prin prezenta lege la fel ca şi persoanele fizice şi juridice din Republica Moldova. Prevederile prezentei legi sînt aplicabile şi în cadrul acordurilor bilaterale sau relaţiilor de reciprocitate. 
Articolul  97. Intrarea în vigoare a legii

(1) Prezenta lege intră în vigoare la 3 luni de la data publicării în Monitorul Oficial al Republicii Moldova.

(2) La data intrării în vigoare a prezentei legi se abrogă:

    Legea nr. 915-XIII din 11 iulie 1996 privind protecţia soiurilor de plante;

 articolul VI din Legea nr. 1079-XIV din 23 iunie 2000 pentru modificarea şi completarea unor acte legislative;

 articolul III din Legea nr. 1446-XV din 8 noiembrie 2002 pentru modificarea şi completarea unor acte legislative;

 articolul XXI din Legea nr. 240-XV din 13 iunie 2003 privind modificarea şi completarea unor acte legislative;

 articolul III din Legea nr. 469-XV din 21 noiembrie 2003 privind modificarea şi completarea unor acte legislative;

 articolul VI din Legea nr.205-XVI din 28 iulie 2005 privind modificarea şi completarea unor acte legislative.

 (3) Se stabileşte că:

a) cererile de brevet, a căror procedură de examinare nu s-a încheiat pînă la data intrării în vigoare a prezentei legi, se examinează în modul stabilit prin această lege;

b) brevetele Republicii Moldova pentru soiurile de plante de genurile şi speciile botanice, protejate conform Legii nr. 915-XIII din 11 iulie 1996 privind protecţia soiurilor de plante, eliberate pînă la intrarea în vigoare a prezentei legi, se asimilează sub aspect juridic brevetelor eliberate în conformitate cu prezenta lege.
Articolul 98. Organizarea executării prezentei legi
Guvernul, în termen de 3 luni de la data intrării în vigoare a prezentei legi:
a) va prezenta Parlamentului propuneri privind aducerea legislaţiei în vigoare în concordanţă cu prezenta lege;
b) va aduce actele sale normative în conformitate cu prevederile prezentei legi.

PREŞEDINTELE PARLAMENTULUI
Nota informativă

la proiectul de lege privind protecţia soiurilor de plante

Elaborarea proiectului de lege privind protecţia soiurilor de plante în redacţie nouă este condiţionată, în primul rînd, de necesitatea racordării normelor de asigurare a protecţiei soiurilor de plante la standardele Uniunii Europene, prevăzute în Planul de Acţiuni Republica Moldova - Uniunea Europeană, aprobat prin Hotărîrea Guvernului nr.356 din 22 aprilie 2005, iar, în al doilea rînd, de necesitatea lichidării decalajului creat între prevederile legii actuale şi realităţile practice depistate în perioada aplicării acesteia.
Astfel, conform Acordului APC, semnat de către Republica Moldova şi
Comunitatea Europeană, în special, a prevederilor stipulate în paragrafele 49, 50, 90 şi
anexa III, Republica Moldova urmează să asigure un nivel de protecţie şi de respectare
a drepturilor de proprietate intelectuală echivalent celui existent în Comunitatea
Europeană.
*
De asemenea, această măsură este dictată de obligativitatea conformării legislaţiei naţionale în domeniul soiurilor de plante cu cerinţele Convenţiei internaţionale pentru protecţia noilor soiuri de plante (Paris, 1961), ratificat de către Republica Moldova în octombrie 1998.
La elaborarea proiectului de lege prezentat spre examinare s-a ţinut cont şi de prevederile cuprinse în:
•
Regulamentul Consiliului (CE) nr.2100/94 din 27 iulie 1994 privind
instituirea unui regim de protecţie comunitar a soiurilor de plante;
· Regulamentul Consiliului (CE) nr. 1239/95 din 31 mai 1995 de stabilire a normelor de aplicare a Regulamentului (CE) nr.2100/94 al Consiliului privind procedura faţă de Oficiul Comunitar pentru Soiuri de Plante;

· Regulamentul Consiliului (CE) nr.2470/96 din 17 decembrie 1996 privind extinderea termenului dreptului comunitar de protecţie a soiurilor de plante referitor la cartofi;

· Directiva Parlamentului European şi a Consiliului 98/44/CE din 6 iulie 1998 privind protecţia juridică a invenţiilor biotehnologice;

· Directiva Parlamentului European şi a Consiliului 2004/48/CE, din 29 aprilie 2004, privind respectarea drepturilor de proprietate intelectuală;

•
Acordul privind aspectele drepturilor de proprietate intelectuală legate de
comerţ (TRIPS) din 03.10.2000.

Proiectul de lege conţine norme referitoare la formele şi condiţiile de protecţie a soiurilor de plante, modul şi condiţiile depunerii cererii de brevet, procedurile de examinare a cererii, de acordare şi de menţinere în vigoare a brevetului, transmiterea drepturilor, asigurarea respectării drepturilor, taxe, etc.
De asemenea, în proiectul dat se expun mai pe larg prevederile referitoare la
dreptul material al brevetelor pentru soi de plantă, procedurile de acordare, eliberare şi
menţinere a brevetului, precum şi la asigurarea respectării drepturilor, soluţionarea
litigiilor, jurisdicţia şi competenţa, măsurile de asigurare a probelor, măsurile corective.
Totodată, se reglementează şi unele norme generale de procedură civilă specifice
procedurilor de încălcare şi apărare a drepturilor ce decurg din brevetele pentru soi de
plantă.

Proiectul de lege privind protecţia soiurilor de plante a fost elaborat cu sprijinul experţilor Uniunii Europene. Asistenţa a inclus, în special, analiza de conformitate a legislaţiei naţionale cu cadrul legislativ de protecţie a invenţiilor în Uniunea Europeană şi cu cele mai bune practici internaţionale. Luînd în considerare multitudinea de modificări ce urmau a fi operate în legea actuală privind protecţia soiurilor de plante, s-a luat hotărîrea de a expune legea în redacţie nouă.

Proiectul de lege a fost examinat şi avizat de către Academia de Ştiinţe a Moldovei, Curtea Supremă de Justiţie, Ministerul Economiei şi Comerţului, Centrul pentru Combaterea Crimelor Economice şi Corupţiei, Ministerul Afacerilor Interne, Consiliul Economic pe lîngă Prim-ministru, Ministerul Agriculturii şi Industriei Alimentare, Ministerul Dezvoltării Informaţionale, Ministerului Industriei şi Infrastructurii, Ministerul Finanţelor, Comisia de Stat pentru reglementarea activităţii de antreprenoriat, Centrul de armonizare a legislaţiei şi de către Ministerul Justiţiei, majoritatea sugestiilor şi propunerilor cărora au fost luate în considerare la definitivarea proiectului.
După adoptarea proiectului dat, întru executarea dispoziţiilor art. 98, se va
elabora proiectul de lege privind modificarea şi completarea unor acte legislative
(Codul de procedură civilă, Codul cu privire la ştiinţă şi inovare, etc).

